title
stringlengths 22
123
| content
stringlengths 76
2.65k
⌀ |
|---|---|
main-dhuundtaa-huun-jise-vo-jahaan-nahiin-miltaa-kaifi-azmi-ghazals |
maiñ DhūñDtā huuñ jise vo jahāñ nahīñ miltā
na.ī zamīn nayā āsmāñ nahīñ miltā
na.ī zamīn nayā āsmāñ bhī mil jaa.e
na.e bashar kā kahīñ kuchh nishāñ nahīñ miltā
vo teġh mil ga.ī jis se huā hai qatl mirā
kisī ke haath kā us par nishāñ nahīñ miltā
vo merā gaañv hai vo mere gaañv ke chūlhe
ki jin meñ shole to shole dhuāñ nahīñ miltā
jo ik ḳhudā nahīñ miltā to itnā mātam kyuuñ
yahāñ to koī mirā ham-zabāñ nahīñ miltā
khaḌā huuñ kab se maiñ chehroñ ke ek jañgal meñ
tumhāre chehre kā kuchh bhī yahāñ nahīñ miltā |
haath-aa-kar-lagaa-gayaa-koii-kaifi-azmi-ghazals |
haath aa kar lagā gayā koī
merā chhappar uThā gayā koī
lag gayā ik mashīn meñ maiñ bhī
shahr meñ le ke aa gayā koī
maiñ khaḌā thā ki piiTh par merī
ishtihār ik lagā gayā koī
ye sadī dhuup ko tarastī hai
jaise sūraj ko khā gayā koī
aisī mahñgā.ī hai ki chehra bhī
bech ke apnā khā gayā koī
ab vo armān haiñ na vo sapne
sab kabūtar uḌā gayā koī
vo ga.e jab se aisā lagtā hai
chhoTā moTā ḳhudā gayā koī
merā bachpan bhī saath le aayā
gaañv se jab bhī aa gayā koī |
kyaa-jaane-kis-kii-pyaas-bujhaane-kidhar-gaiin-kaifi-azmi-ghazals |
kyā jaane kis kī pyaas bujhāne kidhar ga.iiñ
is sar pe jhuum ke jo ghaTā.eñ guzar ga.iiñ
dīvāna pūchhtā hai ye lahroñ se baar baar
kuchh bastiyāñ yahāñ thiiñ batāo kidhar ga.iiñ
ab jis taraf se chāhe guzar jaa.e kārvāñ
vīrāniyāñ to sab mire dil meñ utar ga.iiñ
paimāna TūTne kā koī ġham nahīñ mujhe
ġham hai to ye ki chāñdnī rāteñ bikhar ga.iiñ
paayā bhī un ko kho bhī diyā chup bhī ho rahe
ik muḳhtasar sī raat meñ sadiyāñ guzar ga.iiñ |
shor-yuunhii-na-parindon-ne-machaayaa-hogaa-kaifi-azmi-ghazals |
shor yūñhī na parindoñ ne machāyā hogā
koī jañgal kī taraf shahr se aayā hogā
peḌ ke kāTne vāloñ ko ye mālūm to thā
jism jal jā.eñge jab sar pe na saaya hogā
bānī-e-jashn-e-bahārāñ ne ye sochā bhī nahīñ
kis ne kāñToñ ko lahū apnā pilāyā hogā
bijlī ke taar pe baiThā huā hañstā panchhī
sochtā hai ki vo jañgal to parāyā hogā
apne jañgal se jo ghabrā ke uḌe the pyāse
har sarāb un ko samundar nazar aayā hogā |
khaar-o-khas-to-uthen-raasta-to-chale-kaifi-azmi-ghazals |
ḳhār-o-ḳhas to uTheñ rāsta to chale
maiñ agar thak gayā qāfila to chale
chāñd sūraj buzurgoñ ke naqsh-e-qadam
ḳhair bujhne do un ko havā to chale
hākim-e-shahr ye bhī koī shahr hai
masjideñ band haiñ mai-kada to chale
us ko maz.hab kaho yā siyāsat kaho
ḳhud-kushī kā hunar tum sikhā to chale
itnī lāsheñ maiñ kaise uThā pā.ūñgā
aap īñToñ kī hurmat bachā to chale
belche laao kholo zamīñ kī taheñ
maiñ kahāñ dafn huuñ kuchh patā to chale |
itnaa-to-zindagii-men-kisii-ke-khalal-pade-kaifi-azmi-ghazals |
itnā to zindagī meñ kisī ke ḳhalal paḌe
hañsne se ho sukūn na rone se kal paḌe
jis tarah hañs rahā huuñ maiñ pī pī ke garm ashk
yuuñ dūsrā hañse to kaleja nikal paḌe
ik tum ki tum ko fikr-e-nasheb-o-farāz hai
ik ham ki chal paḌe to bahar-hāl chal paḌe
saaqī sabhī ko hai ġham-e-tishna-labī magar
mai hai usī kī naam pe jis ke ubal paḌe
muddat ke ba.ad us ne jo kī lutf kī nigāh
jī ḳhush to ho gayā magar aañsū nikal paḌe |
tum-itnaa-jo-muskuraa-rahe-ho-kaifi-azmi-ghazals |
tum itnā jo muskurā rahe ho
kyā ġham hai jis ko chhupā rahe ho
āñkhoñ meñ namī hañsī laboñ par
kyā haal hai kyā dikhā rahe ho
ban jā.eñge zahr piite piite
ye ashk jo piite jā rahe ho
jin zaḳhmoñ ko vaqt bhar chalā hai
tum kyuuñ unheñ chheḌe jā rahe ho
rekhāoñ kā khel hai muqaddar
rekhāoñ se maat khā rahe ho |
laaii-phir-ek-lagzish-e-mastaana-tere-shahr-men-kaifi-azmi-ghazals |
laa.ī phir ik laġhzish-e-mastāna tere shahr meñ
phir baneñgī masjideñ mai-ḳhāna tere shahr meñ
aaj phir TūTeñgī tere ghar kī nāzuk khiḌkiyāñ
aaj phir dekhā gayā dīvāna tere shahr meñ
jurm hai terī galī se sar jhukā kar lauTnā
kufr hai pathrāv se ghabrānā tere shahr meñ
shah-nāme likkhe haiñ khañDarāt kī har iiñT par
har jagah hai dafn ik afsāna tere shahr meñ
kuchh kanīzeñ jo harīm-e-nāz meñ haiñ bāryāb
māñgtī haiñ jaan o dil nazrāna tere shahr meñ
nañgī saḌkoñ par bhaTak kar dekh jab martī hai raat
reñgtā hai har taraf vīrāna tere shahr meñ |
vo-bhii-saraahne-lage-arbaab-e-fan-ke-baad-kaifi-azmi-ghazals |
vo bhī sarāhne lage arbāb-e-fan ke ba.ad
dād-e-suḳhan milī mujhe tark-e-suḳhan ke ba.ad
dīvāna-vār chāñd se aage nikal ga.e
Thahrā na dil kahīñ bhī tirī anjuman ke ba.ad
hoñToñ ko sī ke dekhiye pachhtā.iyegā aap
hañgāme jaag uThte haiñ aksar ghuTan ke ba.ad
ġhurbat kī ThanDī chhāñv meñ yaad aa.ī us kī dhuup
qadr-e-vatan huī hameñ tark-e-vatan ke ba.ad
elān-e-haq meñ ḳhatra-e-dār-o-rasan to hai
lekin savāl ye hai ki dār-o-rasan ke ba.ad
insāñ kī ḳhvāhishoñ kī koī intihā nahīñ
do gaz zamīñ bhī chāhiye do gaz kafan ke ba.ad |
jhukii-jhukii-sii-nazar-be-qaraar-hai-ki-nahiin-kaifi-azmi-ghazals |
jhukī jhukī sī nazar be-qarār hai ki nahīñ
dabā dabā sā sahī dil meñ pyaar hai ki nahīñ
tū apne dil kī javāñ dhaḌkanoñ ko gin ke batā
mirī tarah tirā dil be-qarār hai ki nahīñ
vo pal ki jis meñ mohabbat javān hotī hai
us ek pal kā tujhe intizār hai ki nahīñ
tirī umiid pe Thukrā rahā huuñ duniyā ko
tujhe bhī apne pe ye e'tibār hai ki nahīñ |
sunaa-karo-mirii-jaan-in-se-un-se-afsaane-kaifi-azmi-ghazals |
sunā karo mirī jaañ in se un se afsāne
sab ajnabī haiñ yahāñ kaun kis ko pahchāne
yahāñ se jald guzar jaao qāfile vaalo
haiñ merī pyaas ke phūñke hue ye vīrāne
mire junūn-e-parastish se tañg aa ga.e log
sunā hai band kiye jā rahe haiñ but-ḳhāne
jahāñ se pichhle pahar koī tishna-kām uThā
vahīñ pe toḌe haiñ yāroñ ne aaj paimāne
bahār aa.e to merā salām kah denā
mujhe to aaj talab kar liyā hai sahrā ne
huā hai hukm ki 'kaifī' ko sañgsār karo
masīh baiThe haiñ chhup ke kahāñ ḳhudā jaane |
kii-hai-koii-hasiin-khataa-har-khataa-ke-saath-kaifi-azmi-ghazals |
kī hai koī hasīn ḳhatā har ḳhatā ke saath
thoḌā sā pyaar bhī mujhe de do sazā ke saath
gar Dūbnā hī apnā muqaddar hai to suno
Dūbeñge ham zarūr magar nāḳhudā ke saath
manzil se vo bhī duur thā aur ham bhī duur the
ham ne bhī dhuul uḌaa.ī bahut rahnumā ke saath
raqs-e-sabā ke jashn meñ ham tum bhī nāchte
ai kaash tum bhī aa ga.e hote sabā ke saath
ikkīsvīñ sadī kī taraf ham chale to haiñ
fitne bhī jaag uTThe haiñ āvāz-e-pā ke saath
aisā lagā ġharībī kī rekhā se huuñ buland
pūchhā kisī ne haal kuchh aisī adā ke saath |
kahiin-se-laut-ke-ham-ladkhadaae-hain-kyaa-kyaa-kaifi-azmi-ghazals |
kahīñ se lauT ke ham laḌkhaḌā.e haiñ kyā kyā
sitāre zer-e-qadam raat aa.e haiñ kyā kyā
nasheb-e-hastī se afsos ham ubhar na sake
farāz-e-dār se paiġhām aa.e haiñ kyā kyā
jab us ne haar ke ḳhanjar zamīñ pe pheñk diyā
tamām zaḳhm-e-jigar muskurā.e haiñ kyā kyā
chhaTā jahāñ se us āvāz kā ghanā bādal
vahīñ se dhuup ne talve jalā.e haiñ kyā kyā
uThā ke sar mujhe itnā to dekh lene de
ki qatl-gāh meñ dīvāne aa.e haiñ kyā kyā
kahīñ añdhere se mānūs ho na jaa.e adab
charāġh tez havā ne bujhā.e haiñ kyā kyā |
patthar-ke-khudaa-vahaan-bhii-paae-kaifi-azmi-ghazals |
patthar ke ḳhudā vahāñ bhī paa.e
ham chāñd se aaj lauT aa.e
dīvāreñ to har taraf khaḌī haiñ
kyā ho ga.e mehrbān saa.e
jañgal kī havā.eñ aa rahī haiñ
kāġhaz kā ye shahr uḌ na jaa.e
lailā ne nayā janam liyā hai
hai qais koī jo dil lagā.e
hai aaj zamīñ kā ġhusl-e-sehhat
jis dil meñ ho jitnā ḳhuun laa.e
sahrā sahrā lahū ke ḳheme
phir pyāse lab-e-furāt aa.e |
jo-vo-mire-na-rahe-main-bhii-kab-kisii-kaa-rahaa-kaifi-azmi-ghazals-1 |
jo vo mire na rahe maiñ bhī kab kisī kā rahā
bichhaḌ ke un se salīqa na zindagī kā rahā
laboñ se uḌ gayā jugnū kī tarah naam us kā
sahārā ab mire ghar meñ na raushnī kā rahā
guzarne ko to hazāroñ hī qāfile guzre
zamīñ pe naqsh-e-qadam bas kisī kisī kā rahā |
aaj-sochaa-to-aansuu-bhar-aae-kaifi-azmi-ghazals-1 |
aaj sochā to aañsū bhar aa.e
muddateñ ho ga.iiñ muskurā.e
har qadam par udhar muḌ ke dekhā
un kī mahfil se ham uTh to aa.e
rah ga.ī zindagī dard ban ke
dard dil meñ chhupā.e chhupā.e
dil kī nāzuk rageñ TūTtī haiñ
yaad itnā bhī koī na aa.e |
milne-kii-tarah-mujh-se-vo-pal-bhar-nahiin-miltaa-naseer-turabi-ghazals |
milne kī tarah mujh se vo pal bhar nahīñ miltā
dil us se milā jis se muqaddar nahīñ miltā
ye rāh-e-tamannā hai yahāñ dekh ke chalnā
is raah meñ sar milte haiñ patthar nahīñ miltā
ham-rañgī-e-mausam ke talabgār na hote
saaya bhī to qāmat ke barābar nahīñ miltā
kahne ko ġham-e-hijr baḌā dushman-e-jāñ hai
par dost bhī is dost se behtar nahīñ miltā
kuchh roz 'nasīr' aao chalo ghar meñ rahā jaa.e
logoñ ko ye shikva hai ki ghar par nahīñ miltā |
vo-ham-safar-thaa-magar-us-se-ham-navaaii-na-thii-naseer-turabi-ghazals |
vo ham-safar thā magar us se ham-navā.ī na thī
ki dhuup chhāñv kā aalam rahā judā.ī na thī
na apnā rañj na auroñ kā dukh na terā malāl
shab-e-firāq kabhī ham ne yuuñ gañvā.ī na thī
mohabbatoñ kā safar is tarah bhī guzrā thā
shikasta-dil the musāfir shikasta-pā.ī na thī
adāvateñ thīñ, taġhāful thaa, ranjisheñ thiiñ bahut
bichhaḌne vaale meñ sab kuchh thaa, bevafā.ī na thī
bichhaḌte vaqt un āñkhoñ meñ thī hamārī ġhazal
ġhazal bhī vo jo kisī ko abhī sunā.ī na thī
kise pukār rahā thā vo Dūbtā huā din
sadā to aa.ī thī lekin koī duhā.ī na thī
kabhī ye haal ki donoñ meñ yak-dilī thī bahut
kabhī ye marhala jaise ki āshnā.ī na thī
ajiib hotī hai rāh-e-suḳhan bhī dekh 'nasīr'
vahāñ bhī aa ga.e āḳhir, jahāñ rasā.ī na thī |
is-kadii-dhuup-men-saaya-kar-ke-naseer-turabi-ghazals |
is kaḌī dhuup meñ saaya kar ke
tū kahāñ hai mujhe tanhā kar ke
maiñ to arzāñ thā ḳhudā kī mānind
kaun guzrā mirā saudā kar ke
tīrgī TuuT paḌī hai mujh par
maiñ pashīmāñ huuñ ujālā kar ke
le gayā chhīn ke āñkheñ merī
mujh se kyuuñ vāda-e-fardā kar ke
lau irādoñ kī baḌhā dī shab ne
din gayā jab mujhe paspā kar ke
kaash ye ā.īna-e-hijr-o-visāl
TuuT jaa.e mujhe andhā kar ke
har taraf sach kī duhā.ī hai 'nasīr'
sher likhte raho sachchā kar ke |
tujhe-kyaa-khabar-mire-be-khabar-miraa-silsila-koii-aur-hai-naseer-turabi-ghazals-3 |
tujhe kyā ḳhabar mire be-ḳhabar mirā silsila koī aur hai
jo mujhī ko mujh se baham kare vo gurez-pā koī aur hai
mire mausamoñ ke bhī taur the mire barg-o-bār hī aur the
magar ab ravish hai alag koī magar ab havā koī aur hai
yahī shahr shahr-e-qarār hai to dil-e-shikasta kī ḳhair ho
mirī aas hai kisī aur se mujhe pūchhtā koī aur hai
ye vo mājrā-e-firāq hai jo mohabbatoñ se na khul sakā
ki mohabbatoñ hī ke darmiyāñ sabab-e-jafā koī aur hai
haiñ mohabbatoñ kī amānateñ yahī hijrateñ yahī qurbateñ
diye bām-o-dar kisī aur ne to rahā basā koī aur hai
ye fazā ke rañg khule khule isī pesh-o-pas ke haiñ silsile
abhī ḳhush-navā koī aur thā abhī par-kushā koī aur hai
dil-e-zūd-ranj na kar gila kisī garm o sard raqīb kā
ruḳh-e-nā-sazā to hai rū-ba-rū pas-e-nā-sazā koī aur hai
bahut aa.e hamdam o chāra-gar jo numūd-o-nām ke ho ga.e
jo zavāl-e-ġham kā bhī ġham kare vo ḳhush-āshnā koī aur hai
ye 'nasīr' shām-e-supurdagī kī udaas udaas sī raushnī
ba-kanār-e-gul zarā dekhnā ye tumhī ho yā koī aur hai |
marham-e-vaqt-na-ejaaz-e-masiihaaii-hai-naseer-turabi-ghazals |
marham-e-vaqt na ejāz-e-masīhā.ī hai
zindagī roz na.e zaḳhm kī gahrā.ī hai
phir mire ghar kī fazāoñ meñ huā sannāTā
phir dar-o-bām se andesha-e-goyā.ī hai
tujh se bichhḌūñ to koī phuul na mahke mujh meñ
dekh kyā karb hai kyā zaat kī sachchā.ī hai
terā manshā tire lahje kī dhanak meñ dekhā
tirī āvāz bhī shāyad tirī añgḌā.ī hai
kuchh ajab gardish-e-parkār safar rakhtā huuñ
do-qadam mujh se bhī aage mirī rusvā.ī hai
kuchh to ye hai ki mirī raah judā hai tujh se
aur kuchh qarz bhī mujh par tirī tanhā.ī hai
kis liye mujh se gurezāñ hai mire sāmne tū
kyā tirī raah meñ haa.il mirī bīnā.ī hai
vo sitāre jo chamakte haiñ tire āñgan meñ
un sitāroñ se to apnī bhī shanāsā.ī hai
jis ko ik umr ġhazal se kiyā mansūb 'nasīr'
us ko parkhā to khulā qāfiya-paimā.ī hai |
diyaa-saa-dil-ke-kharaabe-men-jal-rahaa-hai-miyaan-naseer-turabi-ghazals |
diyā sā dil ke ḳharābe meñ jal rahā hai miyāñ
diye ke gird koī aks chal rahā hai miyāñ
ye ruuh raqs-e-charāġhāñ hai apne halqe meñ
ye jism saaya hai aur saaya Dhal rahā miyāñ
ye aañkh parda hai ik gardish-e-tahayyur kā
ye dil nahīñ hai bagūla uchhal rahā hai miyāñ
kabhī kisī kā guzarnā kabhī Thahar jaanā
mire sukūt meñ kyā kyā ḳhalal rahā hai miyāñ
kisī kī raah meñ aflāk zer-e-pā hote
yahāñ to paañv se sahrā nikal rahā hai miyāñ
hujūm-e-shoḳh meñ ye dil hī be-ġharaz niklā
chalo koī to harīfāna chal rahā hai miyāñ
tujhe abhī se paḌī hai ki faisla ho jaa.e
na jaane kab se yahāñ vaqt Tal rahā hai miyāñ
tabī.atoñ hī ke milne se thā maza baaqī
so vo maza bhī kahāñ āj-kal rahā hai miyāñ
ġhamoñ kī fasl meñ jis ġham ko rā.egāñ samjheñ
ḳhushī to ye hai ki vo ġham bhī phal rahā hai miyāñ
likhā 'nasīr' ne har rañg meñ safed-o-siyāh
magar jo harf lahū meñ machal rahā hai miyāñ |
sukuut-e-shaam-se-ghabraa-na-jaae-aakhir-tuu-naseer-turabi-ghazals |
sukūt-e-shām se ghabrā na jaa.e āḳhir tū
mire dayār se guzrī jo ai kiran phir tū
libās-e-jāñ meñ nahīñ sho.alagī kā rañg magar
jhulas rahā hai mire saath kyuuñ ba-zāhir tū
vafā-e-vāda-o-paimāñ kā e'tibār bhī kyā
ki maiñ to sāhab-e-īmāñ huuñ aur munkir tū
mire vajūd meñ ik be-zabāñ samundar hai
utar ke dekh safīne se merī ḳhātir tū
maiñ shāḳh-e-sabz nahīñ mahram-e-sabā bhī nahīñ
mire fareb meñ kyuuñ aa gayā hai taa.ir tū
isī ummīd pe jalte haiñ rāstoñ meñ charāġh
kabhī to lauT ke aa.egā ai musāfir tū |
main-bhii-ai-kaash-kabhii-mauj-e-sabaa-ho-jaauun-naseer-turabi-ghazals |
maiñ bhī ai kaash kabhī mauj-e-sabā ho jā.ūñ
is tavaqqo pe ki ḳhud se bhī judā ho jā.ūñ
abr uTThe to simaT jā.ūñ tirī āñkhoñ meñ
dhuup nikle to tire sar kī ridā ho jā.ūñ
aaj kī raat ujāle mire ham-sāya haiñ
aaj kī raat jo so luuñ to nayā ho jā.ūñ
ab yahī soch liyā dil meñ ki manzil ke baġhair
ghar palaT aa.uuñ to maiñ ābla-pā ho jā.ūñ
phuul kī tarah mahaktā huuñ tirī yaad ke saath
ye alag baat ki maiñ tujh se ḳhafā ho jā.ūñ
jis ke kūche meñ baraste rahe patthar mujh par
us ke hāthoñ ke liye rañg-e-hinā ho jā.ūñ
aarzū ye hai ki taqdīs-e-hunar kī ḳhātir
tere hoñToñ pe rahūñ hamd-o-sanā ho jā.ūñ
marhala apnī parastish kā ho darpesh to maiñ
apne hī sāmne mā.il-ba-duā ho jā.ūñ
tīsha-e-vaqt batā.e ki ta.āruf ke liye
kin pahāḌoñ kī bulandī pe khaḌā ho jā.ūñ
haa.e vo log ki maiñ jin kā pujārī huuñ 'nasīr'
haa.e vo log ki maiñ jin kā ḳhudā ho jā.ūñ |
rache-base-hue-lamhon-se-jab-hisaab-huaa-naseer-turabi-ghazals |
rache-base hue lamhoñ se jab hisāb huā
ga.e dinoñ kī rutoñ kā ziyāñ savāb huā
guzar gayā to pas-e-mauj be-kanārī thī
Thahar gayā to vo dariyā mujhe sarāb huā
supurdagī ke taqāze kahāñ kahāñ se paḌhūñ
hunar ke baab meñ paikar tirā kitāb huā
har aarzū mirī āñkhoñ kī raushnī Thahrī
charāġh soch meñ gum haiñ ye kyā azaab huā
kuchh ajnabī se lage āshnā darīche bhī
kiran kiran jo ujāloñ kā ehtisāb huā
vo yaḳh-mizāj rahā fāsloñ ke rishtoñ se
magar gale se lagāyā to aab aab huā
vo peḌ jis ke tale ruuh gungunātī thī
usī kī chhāñv se ab mujh ko ijtināb huā
in āñdhiyoñ meñ kise mohlat-e-qayām yahāñ
ki ek ḳhema-e-jāñ thā so be-tanāb huā
salīb-e-sañg ho yā pairahan ke rañg 'nasīr'
hamāre naam se kyā kyā na intisāb huā |
dard-kii-dhuup-se-chehre-ko-nikhar-jaanaa-thaa-naseer-turabi-ghazals |
dard kī dhuup se chehre ko nikhar jaanā thā
aa.ina dekhne vaale tujhe mar jaanā thā
raah meñ aise nuqūsh-e-kaf-e-pā bhī aa.e
maiñ ne dānista jinheñ gard-e-safar jaanā thā
vahm-o-idrāk ke har moḌ pe sochā maiñ ne
tū kahāñ hai mire hamrāh agar jaanā thā
āgahī zaḳhm-e-nazāra na banī thī jab tak
maiñ ne har shaḳhs ko mahbūb-e-nazar jaanā thā
qurbateñ ret kī dīvār haiñ gir saktī haiñ
mujh ko ḳhud apne hī saa.e meñ Thahar jaanā thā
tū ki vo tez havā jis kī tamannā be-sūd
maiñ ki vo ḳhaak jise ḳhud hī bikhar jaanā thā
aañkh vīrān sahī phir bhī añdheroñ ko 'nasīr'
raushnī ban ke mire dil meñ utar jaanā thā |
ham-rahii-kii-baat-mat-kar-imtihaan-ho-jaaegaa-naseer-turabi-ghazals |
ham-rahī kī baat mat kar imtihāñ ho jā.egā
ham subuk ho jā.eñge tujh ko girāñ ho jā.egā
jab bahār aa kar guzar jā.egī ai sarv-e-bahār
ek rañg apnā bhī paivand-e-ḳhizāñ ho jā.egā
sā.at-e-tark-e-ta.alluq bhī qarīb aa hī ga.ī
kyā ye apnā sab ta.alluq rā.egāñ ho jā.egā
ye havā saare charāġhoñ ko uḌā le jā.egī
raat Dhalne tak yahāñ sab kuchh dhuāñ ho jā.egā
shāḳh-e-dil phir se harī hone lagī dekho 'nasīr'
aisā lagtā hai kisī kā āshiyāñ ho jā.egā |
misl-e-sahraa-hai-rifaaqat-kaa-chaman-bhii-ab-ke-naseer-turabi-ghazals |
misl-e-sahrā hai rifāqat kā chaman bhī ab ke
jal bujhā apne hī sho.aloñ meñ badan bhī ab ke
ḳhār-o-ḳhas huuñ to sharar-ḳheziyāñ dekhūñ phir se
aañkh le aa.ī hai ik aisī kiran bhī ab ke
ham to vo phuul jo shāḳhoñ pe ye socheñ pahroñ
kyuuñ sabā bhuul ga.ī apnā chalan bhī ab ke
manziloñ tak nazar aatā hai shikastoñ kā ġhubār
saath detī nahīñ aise meñ thakan bhī ab ke
munsalik ek hī rishte meñ na ho jaa.e kahīñ
tire māthe tire bistar kī shikan bhī ab ke
be-gunāhī ke libāde ko utāro bhī 'nasīr'
raas aa jaa.e agar jurm-e-suḳhan bhī ab ke |
sabaa-kaa-narm-saa-jhonkaa-bhii-taaziyaana-huaa-naseer-turabi-ghazals-1 |
sabā kā narm sā jhoñkā bhī tāziyāna huā
ye vaar mujh pe huā bhī to ġhā.ebāna huā
usī ne mujh pe uThā.e haiñ sañg jis ke liye
maiñ paash paash huā ghar nigār-ḳhāna huā
jhulas rahā thā badan garmi-e-nafas se magar
tire ḳhayāl kā ḳhurshīd shāmiyāna huā
ḳhud apne hijr kī ḳhvāhish mujhe aziiz rahī
ye tere vasl kā qissa to ik bahāna huā
ḳhudā kī sard-mizājī samā ga.ī mujh meñ
mirī talāsh kā saudā payambarāna huā
maiñ ik shajar kī tarah rah-guzar meñ Thahrā huuñ
thakan utaar ke tū kis taraf ravāna huā
vo shaḳhs jis ke liye sher kah rahā huuñ 'nasīr'
ġhazal sunā.e hue us ko ik zamāna huā |
koii-aavaaz-na-aahat-na-khayaal-aise-men-naseer-turabi-ghazals |
koī āvāz na aahaT na ḳhayāl aise meñ
raat mahkī hai magar jī hai niDhāl aise meñ
mere atrāf to girtī huī dīvāreñ haiñ
sāya-e-umr-e-ravāñ mujh ko sambhāl aise meñ
jab bhī chaḌhte hue dariyā meñ safīna utrā
yaad aayā tire lahje kā kamāl aise meñ
aañkh khultī hai to sab ḳhvāb bikhar jaate haiñ
sochtā huuñ ki bichhā duuñ koī jaal aise meñ
muddatoñ ba.ad agar sāmne aa.e ham tum
dhuñdle dhuñdle se mileñge ḳhad-o-ḳhāl aise meñ
hijr ke phuul meñ hai dard kī baasī ḳhushbū
mausam-e-vasl koī taaza malāl aise meñ |
dekh-lete-hain-ab-us-baam-ko-aate-jaate-naseer-turabi-ghazals |
dekh lete haiñ ab us baam ko aate jaate
ye bhī āzār chalā jā.egā jaate jaate
dil ke sab naqsh the hāthoñ kī lakīroñ jaise
naqsh-e-pā hote to mumkin thā miTāte jaate
thī kabhī raah jo ham-rāh guzarne vaalī
ab hazar hotā hai us raah se aate jaate
shahr-e-be-mehr! kabhī ham ko bhī mohlat detā
ik diyā ham bhī kisī ruḳh se jalāte jaate
pāra-e-abr-e-gurezāñ the ki mausam apne
duur bhī rahte magar paas bhī aate jaate
har ghaḌī ek judā ġham hai judā.ī us kī
ġham kī mī.ād bhī vo le gayā jaate jaate
us ke kūche meñ bhī ho, raah se be-rāh 'nasīr'
itne aa.e the to āvāz lagāte jaate |
injiil-e-raftagaan-kii-hadiison-ke-saath-huun-naseer-turabi-ghazals |
injīl-e-raftagāñ kī hadīsoñ ke saath huuñ
īsā-nafas huuñ aur salīboñ ke saath huuñ
pāband-e-rañg-o-naqsh huuñ tasvīr kī tarah
maiñ be-hijāb apne hijāboñ ke saath huuñ
aurāq-e-ārzū pe ba-unvān-e-jāñ-kanī
maiñ be-nishāñ sī chand lakīroñ ke saath huuñ
shāyad ye intizār kī lau faisla kare
maiñ apne saath huuñ ki darīchoñ ke saath huuñ
tū fat.h-mand merā tarāshā huā sanam
maiñ but-tarāsh apnī shikastoñ ke saath huuñ
mauj-e-sabā kī zad pe sar-e-rahguzār-e-shauq
maiñ bhī 'nasīr' ghar ke charāġhoñ ke saath huuñ |
ishq-e-laa-mahduud-jab-tak-rahnumaa-hotaa-nahiin-jigar-moradabadi-ghazals |
ishq-e-lā-mahdūd jab tak rahnumā hotā nahīñ
zindagī se zindagī kā haq adā hotā nahīñ
be-karāñ hotā nahīñ be-intihā hotā nahīñ
qatra jab tak baḌh ke qulzum-āshnā hotā nahīñ
us se baḌh kar dost koī dūsrā hotā nahīñ
sab judā ho jaa.eñ lekin ġham judā hotā nahīñ
zindagī ik hādsa hai aur kaisā hādsa
maut se bhī ḳhatm jis kā silsila hotā nahīñ
kaun ye nāseh ko samjhā.e ba-tarz-e-dil-nashīñ
ishq sādiq ho to ġham bhī be-mazā hotā nahīñ
dard se māmūr hotī jā rahī hai kā.enāt
ik dil-e-insāñ magar dard-āshnā hotā nahīñ
mere arz-e-ġham pe vo kahnā kisī kā haa.e haa.e
shikva-e-ġham sheva-e-ahl-e-vafā hotā nahīñ
us maqām-e-qarb tak ab ishq pahuñchā hī jahāñ
dīda-o-dil kā bhī aksar vāstā hotā nahīñ
har qadam ke saath manzil lekin is kā kyā ilaaj
ishq hī kam-baḳht manzil-āshnā hotā nahīñ
allāh allāh ye kamāl aur irtibāt-e-husn-o-ishq
fāsle hoñ laakh dil se dil judā hotā nahīñ
kyā qayāmat hai ki is daur-e-taraqqī meñ 'jigar'
aadmī se aadmī kā haq adā hotā nahīñ |
ab-to-ye-bhii-nahiin-rahaa-ehsaas-jigar-moradabadi-ghazals |
ab to ye bhī nahīñ rahā ehsās
dard hotā hai yā nahīñ hotā
ishq jab tak na kar chuke rusvā
aadmī kaam kā nahīñ hotā
TuuT paḌtā hai daf.atan jo ishq
besh-tar der-pā nahīñ hotā
vo bhī hotā hai ek vaqt ki jab
mā-sivā mā-sivā nahīñ hotā
haa.e kyā ho gayā tabī.at ko
ġham bhī rāhat-fazā nahīñ hotā
dil hamārā hai yā tumhārā hai
ham se ye faisla nahīñ hotā
jis pe terī nazar nahīñ hotī
us kī jānib ḳhudā nahīñ hotā
maiñ ki be-zār umr bhar ke liye
dil ki dam-bhar judā nahīñ hotā
vo hamāre qarīb hote haiñ
jab hamārā patā nahīñ hotā
dil ko kyā kyā sukūn hotā hai
jab koī aasrā nahīñ hotā
ho ke ik baar sāmnā un se
phir kabhī sāmnā nahīñ hotā |
jo-ab-bhii-na-takliif-farmaaiyegaa-jigar-moradabadi-ghazals |
jo ab bhī na taklīf farmā.iyegā
to bas haath malte hī rah jā.iyegā
nigāhoñ se chhup kar kahāñ jā.iyegā
jahāñ jā.iyegā hameñ pā.iyegā
mirā jab burā haal sun pā.iyegā
ḳhirāmāñ ḳhirāmāñ chale ā.iyegā
miTā kar hameñ aap pachhtā.iyegā
kamī koī mahsūs farmā.iyegā
nahīñ khel nāseh junūñ kī haqīqat
samajh lījiyegā to samjhā.iyegā
hameñ bhī ye ab dekhnā hai ki ham par
kahāñ tak tavajjoh na farmā.iyegā
sitam ishq meñ aap āsāñ na samjheñ
taḌap jā.iyegā jo taḌpā.iyegā
ye dil hai ise dil hī bas rahne diije
karam kījiyegā to pachhtā.iyegā
kahīñ chup rahī hai zabān-e-mohabbat
na farmā.iyegā to farmā.iyegā
bhulānā hamārā mubārak mubārak
magar shart ye hai na yaad ā.iyegā
hameñ bhī na ab chain aa.egā jab tak
in āñkhoñ meñ aañsū na bhar lā.iyegā
tirā jazba-e-shauq hai be-haqīqat
zarā phir to irshād farmā.iyegā
hamīñ jab na hoñge to kyā rañg-e-mahfil
kise dekh kar aap sharmā.iyegā
ye maanā ki de kar hameñ rañj-e-furqat
mudāvā-e-furqat na farmā.iyegā
mohabbat mohabbat hī rahtī hai lekin
kahāñ tak tabī.at ko behlā.iyegā
na hogā hamārā hī āġhosh ḳhālī
kuchh apnā bhī pahlū tahī pā.iyegā
junūñ kī 'jigar' koī had bhī hai āḳhir
kahāñ tak kisī par sitam Dhā.iyegā |
kiyaa-taajjub-ki-mirii-ruuh-e-ravaan-tak-pahunche-jigar-moradabadi-ghazals |
kiyā ta.ajjub ki mirī rūh-e-ravāñ tak pahuñche
pahle koī mire naġhmoñ kī zabāñ tak pahuñche
jab har ik shorish-e-ġham zabt-e-fuġhāñ tak pahuñche
phir ḳhudā jaane ye hañgāma kahāñ tak pahuñche
aañkh tak dil se na aa.e na zabāñ tak pahuñche
baat jis kī hai usī āfat-e-jāñ tak pahuñche
tū jahāñ par thā bahut pahle vahīñ aaj bhī hai
dekh rindān-e-ḳhush-anfās kahāñ tak pahuñche
jo zamāne ko burā kahte haiñ ḳhud haiñ vo bure
kaash ye baat tire gosh-e-girāñ tak pahuñche
baḌh ke rindoñ ne qadam hazrat-e-vā.iz ke liye
girte paḌte jo dar-e-pīr-e-muġhāñ tak pahuñche
tū mire hāl-e-pareshāñ pe bahut tanz na kar
apne gesū bhī zarā dekh kahāñ tak pahuñche
un kā jo farz hai vo ahl-e-siyāsat jāneñ
merā paiġhām mohabbat hai jahāñ tak pahuñche
ishq kī choT dikhāne meñ kahīñ aatī hai
kuchh ishāre the ki jo lafz-o-bayāñ tak pahuñche
jalve betāb the jo parda-e-fitrat meñ 'jigar'
ḳhud taḌap kar mirī chashm-e-nigarāñ tak pahuñche |
vo-jo-ruuthen-yuun-manaanaa-chaahiye-jigar-moradabadi-ghazals |
vo jo rūTheñ yuuñ manānā chāhiye
zindagī se ruuTh jaanā chāhiye
himmat-e-qātil baḌhānā chāhiye
zer-e-ḳhanjar muskurānā chāhiye
zindagī hai naam johd o jañg kā
maut kyā hai bhuul jaanā chāhiye
hai inhīñ dhokoñ se dil kī zindagī
jo hasīñ dhokā ho khānā chāhiye
lazzateñ haiñ dushman-e-auj-e-kamāl
kulfatoñ se jī lagānā chāhiye
un se milne ko to kyā kahiye 'jigar'
ḳhud se milne ko zamānā chāhiye |
allaah-agar-taufiiq-na-de-insaan-ke-bas-kaa-kaam-nahiin-jigar-moradabadi-ghazals |
allāh agar taufīq na de insān ke bas kā kaam nahīñ
faizān-e-mohabbat aam sahī irfān-e-mohabbat aam nahīñ
ye tū ne kahā kyā ai nādāñ fayyāzī-e-qudrat aam nahīñ
tū fikr o nazar to paidā kar kyā chiiz hai jo in.aam nahīñ
yā-rab ye maqām-e-ishq hai kyā go dīda-o-dil nākām nahīñ
taskīn hai aur taskīn nahīñ ārām hai aur ārām nahīñ
kyuuñ mast-e-sharāb-e-aish-o-tarab taklīf-e-tavajjoh farmā.eñ
āvāz-e-shikast-e-dil hī to hai āvāz-e-shikast-e-jām nahīñ
aanā hai jo bazm-e-jānāñ meñ pindār-e-ḳhudī ko toḌ ke aa
ai hosh-o-ḳhirad ke dīvāne yaañ hosh-o-ḳhirad kā kaam nahīñ
zāhid ne kuchh is andāz se pī saaqī kī nigāheñ paḌne lagīñ
mai-kash yahī ab tak samjhe the shā.ista daur-e-jām nahīñ
ishq aur gavārā ḳhud kar le be-shart shikast-e-fāsh apnī
dil kī bhī kuchh un ke sāzish hai tanhā ye nazar kā kaam nahīñ
sab jis ko asīrī kahte haiñ vo to hai amīrī hī lekin
vo kaun sī āzādī hai yahāñ jo aap ḳhud apnā daam nahīñ |
dil-ko-sukuun-ruuh-ko-aaraam-aa-gayaa-jigar-moradabadi-ghazals |
dil ko sukūn ruuh ko ārām aa gayā
maut aa ga.ī ki dost kā paiġhām aa gayā
jab koī zikr-e-gardish-e-ayyām aa gayā
be-iḳhtiyār lab pe tirā naam aa gayā
ġham meñ bhī hai surūr vo hañgām aa gayā
shāyad ki daur-e-bāda-e-gulfām aa gayā
dīvāngī ho aql ho ummīd ho ki yaas
apnā vahī hai vaqt pe jo kaam aa gayā
dil ke muāmlāt meñ nāseh shikast kyā
sau baar husn par bhī ye ilzām aa gayā
sayyād shādmāñ hai magar ye to soch le
maiñ aa gayā ki saaya tah-e-dām aa gayā
dil ko na pūchh mārka-e-husn-o-ishq meñ
kyā jāniye ġharīb kahāñ kaam aa gayā
ye kyā maqām-e-ishq hai zālim ki in dinoñ
aksar tire baġhair bhī ārām aa gayā
ahbāb mujh se qat-e-ta.alluq kareñ 'jigar'
ab āftāb-e-zīst lab-e-bām aa gayā |
sharmaa-gae-lajaa-gae-daaman-chhudaa-gae-jigar-moradabadi-ghazals |
sharmā ga.e lajā ga.e dāman chhuḌā ga.e
ai ishq marhabā vo yahāñ tak to aa ga.e
dil par hazār tarah ke auhām chhā ga.e
ye tum ne kyā kiyā mirī duniyā meñ aa ga.e
sab kuchh luTā ke rāh-e-mohabbat meñ ahl-e-dil
ḳhush haiñ ki jaise daulat-e-kaunain pā ga.e
sehn-e-chaman ko apnī bahāroñ pe naaz thā
vo aa ga.e to saarī bahāroñ pe chhā ga.e
aql o junūñ meñ sab kī thiiñ rāheñ judā judā
hir-phir ke lekin ek hī manzil pe aa ga.e
ab kyā karūñ maiñ fitrat-e-nākām-e-ishq ko
jitne the hādsāt mujhe raas aa ga.e |
ham-ko-mitaa-sake-ye-zamaane-men-dam-nahiin-jigar-moradabadi-ghazals |
ham ko miTā sake ye zamāne meñ dam nahīñ
ham se zamāna ḳhud hai zamāne se ham nahīñ
be-fā.eda alam nahīñ be-kār ġham nahīñ
taufīq de ḳhudā to ye nemat bhī kam nahīñ
merī zabāñ pe shikva-e-ahl-e-sitam nahīñ
mujh ko jagā diyā yahī ehsān kam nahīñ
yā rab hujūm-e-dard ko de aur vus.ateñ
dāman to kyā abhī mirī āñkheñ bhī nam nahīñ
shikva to ek chheḌ hai lekin haqīqatan
terā sitam bhī terī ināyat se kam nahīñ
ab ishq us maqām pe hai justujū-navard
saaya nahīñ jahāñ koī naqsh-e-qadam nahīñ
miltā hai kyuuñ maza sitam-e-rozgār meñ
terā karam bhī ḳhud jo sharīk-e-sitam nahīñ
marg-e-'jigar' pe kyuuñ tirī āñkheñ haiñ ashk-rez
ik sāneha sahī magar itnā aham nahīñ |
aadmii-aadmii-se-miltaa-hai-jigar-moradabadi-ghazals |
aadmī aadmī se miltā hai
dil magar kam kisī se miltā hai
bhuul jaatā huuñ maiñ sitam us ke
vo kuchh is sādgī se miltā hai
aaj kyā baat hai ki phūloñ kā
rañg terī hañsī se miltā hai
silsila fitna-e-qayāmat kā
terī ḳhush-qāmatī se miltā hai
mil ke bhī jo kabhī nahīñ miltā
TuuT kar dil usī se miltā hai
kārobār-e-jahāñ sañvarte haiñ
hosh jab be-ḳhudī se miltā hai
ruuh ko bhī mazā mohabbat kā
dil kī ham-sā.egī se miltā hai |
mohabbat-men-ye-kyaa-maqaam-aa-rahe-hain-jigar-moradabadi-ghazals |
mohabbat meñ ye kyā maqām aa rahe haiñ
ki manzil pe haiñ aur chale jā rahe haiñ
ye kah kah ke ham dil ko bahlā rahe haiñ
vo ab chal chuke haiñ vo ab aa rahe haiñ
vo az-ḳhud hī nādim hue jā rahe haiñ
ḳhudā jaane kyā kyā ḳhayāl aa rahe haiñ
hamāre hī dil se maze un ke pūchho
vo dhoke jo dānista ham khā rahe haiñ
jafā karne vāloñ ko kyā ho gayā hai
vafā kar ke bhī ham to sharmā rahe haiñ
vo aalam hai ab yaaro aġhyār kaise
hamīñ apne dushman hue jā rahe haiñ
mizāj-e-girāmī kī ho ḳhair yā-rab
ka.ī din se aksar vo yaad aa rahe haiñ |
us-kii-nazron-men-intikhaab-huaa-jigar-moradabadi-ghazals |
us kī nazroñ meñ intiḳhāb huā
dil ajab husn se ḳharāb huā
ishq kā sehr kāmyāb huā
maiñ tirā tū mirā javāb huā
har nafas mauj-e-iztirāb huā
zindagī kyā huī azaab huā
jazba-e-shauq kāmyāb huā
aaj mujh se unheñ hijāb huā
maiñ banūñ kis liye na mast-e-sharāb
kyuuñ mujassam koī shabāb huā
nigah-e-nāz le ḳhabar varna
dard mahbūb-e-iztirāb huā
merī barbādiyāñ durust magar
tū batā kyā tujhe savāb huā
ain qurbat bhī ain furqat bhī
haa.e vo qatra jo habāb huā
mastiyāñ har taraf haiñ āvāra
kaun ġhārat-gar-e-sharāb huā
dil ko chhūnā na ai nasīm-e-karam
ab ye dil rau-kash-e-habāb huā
ishq-e-be-imtiyāz ke hāthoñ
husn ḳhud bhī shikast-yāb huā
jab vo aa.e to pesh-tar sab se
merī āñkhoñ ko izn-e-ḳhvāb huā
dil kī har chiiz jagmagā uTThī
aaj shāyad vo be-naqāb huā
daur-e-hañgāma-e-nashāt na pūchh
ab vo sab kuchh ḳhayāl o ḳhvāb huā
tū ne jis ashk par nazar Daalī
josh khā kar vahī sharāb huā
sitam-e-ḳhās-e-yār kī hai qasam
karam-e-yār be-hisāb huā |
laakhon-men-intikhaab-ke-qaabil-banaa-diyaa-jigar-moradabadi-ghazals |
lākhoñ meñ intiḳhāb ke qābil banā diyā
jis dil ko tum ne dekh liyā dil banā diyā
har-chand kar diyā mujhe barbād ishq ne
lekin unheñ to shefta-e-dil banā diyā
pahle kahāñ ye naaz the ye ishva o adā
dil ko duā.eñ do tumheñ qātil banā diyā |
ai-husn-e-yaar-sharm-ye-kyaa-inqalaab-hai-jigar-moradabadi-ghazals |
ai husn-e-yār sharm ye kyā inqalāb hai
tujh se ziyāda dard tirā kāmyāb hai
āshiq kī be-dilī kā taġhāful nahīñ javāb
us kā bas ek josh-e-mohabbat javāb hai
terī ināyateñ ki nahīñ nazr-e-jāñ qubūl
terī navāzisheñ ki zamāna ḳharāb hai
ai husn apnī hausla-afzā.iyāñ to dekh
maanā ki chashm-e-shauq bahut be-hijāb hai
maiñ ishq-e-be-niyāz huuñ tum husn-e-be-panāh
merā javāb hai na tumhārā javāb hai
mai-ḳhāna hai usī kā ye duniyā usī kī hai
jis tishna-lab ke haath meñ jām-e-sharāb hai
us se dil-e-tabāh kī rūdād kyā kahūñ
jo ye na sun sake ki zamāna ḳharāb hai
ai mohtasib na pheñk mire mohtasib na pheñk
zālim sharāb hai are zālim sharāb hai
apne hudūd se na baḌhe koī ishq meñ
jo zarra jis jagah hai vahīñ āftāb hai
vo laakh sāmne hoñ magar is kā kyā ilaaj
dil māntā nahīñ ki nazar kāmyāb hai
merī nigāh-e-shauq bhī kuchh kam nahīñ magar
phir bhī tirā shabāb tirā hī shabāb hai
mānūs-e-e'tibār-e-karam kyuuñ kiyā mujhe
ab har ḳhatā-e-shauq isī kā javāb hai
maiñ us kā ā.īna huuñ vo hai merā ā.īna
merī nazar se us kī nazar kāmyāb hai
tanhā.ī-e-firāq ke qurbān jā.iye
maiñ huuñ ḳhayāl-e-yār hai chashm-e-pur-āb hai
sarmāya-e-firāq 'jigar' aah kuchh na pūchh
ab jaan hai so apne liye ḳhud azaab hai |
sabhii-andaaz-e-husn-pyaare-hain-jigar-moradabadi-ghazals |
sabhī andāz-e-husn pyāre haiñ
ham magar sādgī ke maare haiñ
us kī rātoñ kā intiqām na pūchh
jis ne hañs hañs ke din guzāre haiñ
ai sahāroñ kī zindagī vaalo
kitne insān be-sahāre haiñ
lāla-o-gul se tujh ko kyā nisbat
nā-mukammal se isti.āre haiñ
ham to ab Duub kar hī ubhreñge
vo raheñ shaad jo kināre haiñ
shab-e-furqat bhī jagmagā uTThī
ashk-e-ġham haiñ ki māh-pāre haiñ
ātish-e-ishq vo jahannam hai
jis meñ firdaus ke nazāre haiñ
vo hamīñ haiñ ki jin ke hāthoñ ne
gesū-e-zindagī sañvāre haiñ
husn kī be-niyāziyoñ pe na jā
be-ishāre bhī kuchh ishāre haiñ |
dil-gayaa-raunaq-e-hayaat-gaii-jigar-moradabadi-ghazals |
dil gayā raunaq-e-hayāt ga.ī
ġham gayā saarī kā.enāt ga.ī
dil dhaḌakte hī phir ga.ī vo nazar
lab tak aa.ī na thī ki baat ga.ī
din kā kyā zikr tīra-baḳhtoñ meñ
ek raat aa.ī ek raat ga.ī
terī bātoñ se aaj to vaa.iz
vo jo thī ḳhvāhish-e-najāt ga.ī
un ke bahlā.e bhī na bahlā dil
rā.egāñ sa.ī-e-iltifāt ga.ī
marg-e-āshiq to kuchh nahīñ lekin
ik masīhā-nafas kī baat ga.ī
ab junūñ aap hai garebāñ-gīr
ab vo rasm-e-takallufāt ga.ī
ham ne bhī vaz-e-ġham badal Daalī
jab se vo tarz-e-iltifāt ga.ī
tark-e-ulfat bahut bajā nāseh
lekin us tak agar ye baat ga.ī
haañ maze luuT le javānī ke
phir na aa.egī ye jo raat ga.ī
haañ ye sarshāriyāñ javānī kī
aañkh jhapkī hī thī ki raat ga.ī
jalva-e-zāt ai ma.āz-allāh
tāb-e-ā.īna-e-sifāt ga.ī
nahīñ miltā mizāj-e-dil ham se
ġhāliban duur tak ye baat ga.ī
qaid-e-hastī se kab najāt 'jigar'
maut aa.ī agar hayāt ga.ī |
tabiiat-in-dinon-begaana-e-gam-hotii-jaatii-hai-jigar-moradabadi-ghazals |
tabī.at in dinoñ begāna-e-ġham hotī jaatī hai
mire hisse kī goyā har ḳhushī kam hotī jaatī hai
sahar hone ko hai bedār shabnam hotī jaatī hai
ḳhushī minjumala-o-asbāb-e-mātam hotī jaatī hai
qayāmat kyā ye ai husn-e-do-ālam hotī jaatī hai
ki mahfil to vahī hai dil-kashī kam hotī jaatī hai
vahī mai-ḳhāna-o-sahbā vahī sāġhar vahī shīsha
magar āvāz-e-noshā-nosh maddham hotī jaatī hai
vahī haiñ shāhid-o-sāqī magar dil bujhtā jaatā hai
vahī hai sham.a lekin raushnī kam hotī jaatī hai
vahī shorish hai lekin jaise mauj-e-tah-nashīñ koī
vahī dil hai magar āvāz maddham hotī jaatī hai
vahī hai zindagī lekin 'jigar' ye haal hai apnā
ki jaise zindagī se zindagī kam hotī jaatī hai |
fikr-e-manzil-hai-na-hosh-e-jaada-e-manzil-mujhe-jigar-moradabadi-ghazals |
fikr-e-manzil hai na hosh-e-jāda-e-manzil mujhe
jā rahā huuñ jis taraf le jā rahā hai dil mujhe
ab zabāñ bhī de adā-e-shukr ke qābil mujhe
dard baḳhshā hai agar tū ne bajā.e-dil mujhe
yuuñ taḌap kar dil ne taḌpāyā sar-e-mahfil mujhe
us ko qātil kahne vaale kah uThe qātil mujhe
ab kidhar jā.ūñ batā ai jazba-e-kāmil mujhe
har taraf se aaj aatī hai sadā-e-dil mujhe
rok saktī ho to baḌh kar rok le manzil mujhe
har taraf se aaj aatī hai sadā-e-dil mujhe
jaan dī ki hashr tak maiñ huuñ mirī tanhā.iyāñ
haañ mubārak fursat-e-nazzāra-e-qātil mujhe
har ishāre par hai phir bhī gardan-e-taslīm ḳham
jāntā huuñ saaf dhoke de rahā hai dil mujhe
jā bhī ai nāseh kahāñ kā suud aur kaisā ziyāñ
ishq ne samjhā diyā hai ishq kā hāsil mujhe
maiñ azal se sub.h-e-mahshar tak farozāñ hī rahā
husn samjhā thā charāġh-e-kushta-e-mahfil mujhe
ḳhūn-e-dil rag rag meñ jam kar rah gayā is vahm se
baḌh ke siine se na lipTā le mirā qātil mujhe
kaisā qatra kaisā dariyā kis kā tūfāñ kis kī mauj
tū jo chāhe to Dubo de ḳhushkī-e-sāhil mujhe
phūñk de ai ġhairat-e-soz-e-mohabbat phūñk de
ab samajhtī haiñ vo nazreñ rahm ke qābil mujhe
toḌ kar baiThā huuñ rāh-e-shauq meñ pā-e-talab
dekhnā hai jazba-e-be-tābī-e-manzil mujhe
ai hujūm-e-nā-umīdī shād-bāsh-o-zinda-bāsh
tū ne sab se kar diyā begāna-o-ġhāfil mujhe
dard-e-mahrūmī sahī ehsās-e-nākāmī sahī
us ne samjhā to bahar-sūrat kisī qābil mujhe
ye bhī kyā manzar hai baḌhte haiñ na rukte haiñ qadam
tak rahā huuñ duur se manzil ko maiñ manzil mujhe |
tujhii-se-ibtidaa-hai-tuu-hii-ik-din-intihaa-hogaa-jigar-moradabadi-ghazals |
tujhī se ibtidā hai tū hī ik din intihā hogā
sadā-e-sāz hogī aur na sāz-e-be-sadā hogā
hameñ ma.alūm hai ham se suno mahshar meñ kyā hogā
sab us ko dekhte hoñge vo ham ko dekhtā hogā
sar-e-mahshar ham aise āsiyoñ kā aur kyā hogā
dar-e-jannat na vā hogā dar-e-rahmat to vā hogā
jahannam ho ki jannat jo bhī hogā faisla hogā
ye kyā kam hai hamārā aur un kā sāmnā hogā
azal ho yā abad donoñ asīr-e-zulf-e-hazrat haiñ
jidhar nazreñ uThāoge yahī ik silsilā hogā
ye nisbat ishq kī be-rañg laa.e rah nahīñ saktī
jo mahbūb-e-ḳhudā kā hai vo mahbūb-e-ḳhudā hogā
isī ummīd par ham tālibān-e-dard jiite haiñ
ḳhoshā dard de ki terā aur dard-e-lā-davā hogā
nigāh-e-qahr par bhī jān-o-dil sab kho.e baiThā hai
nigāh-e-mehr āshiq par agar hogī to kyā hogā
siyānā bhej degā ham ko mahshar se jahannam meñ
magar jo dil pe guzregī vo dil hī jāntā hogā
samajhtā kyā hai tū dīvāngān-e-ishq ko zāhid
ye ho jā.eñge jis jānib usī jānib ḳhudā hogā
'jigar' kā haath hogā hashr meñ aur dāman-e-hazrat
shikāyat ho ki shikva jo bhī hogā barmalā hogā |
yaadash-ba-khair-jab-vo-tasavvur-men-aa-gayaa-jigar-moradabadi-ghazals |
yādash-ba-ḳhair jab vo tasavvur meñ aa gayā
sher o shabāb o husn kā dariyā bahā gayā
jab ishq apne markaz-e-aslī pe aa gayā
ḳhud ban gayā hasīn do aalam pe chhā gayā
jo dil kā raaz thā use kuchh dil hī pā gayā
vo kar sake bayāñ na hamīñ se kahā gayā
nāseh fasāna apnā hañsī meñ uḌā gayā
ḳhush-fikr thā ki saaf ye pahlū bachā gayā
apnā zamāna aap banāte haiñ ahl-e-dil
ham vo nahīñ ki jin ko zamāna banā gayā
dil ban gayā nigāh nigah ban ga.ī zabāñ
aaj ik sukūt-e-shauq qayāmat hī Dhā gayā
merā kamāl-e-sher bas itnā hai ai 'jigar'
vo mujh pe chhā ga.e maiñ zamāne pe chhā gayā |
ye-hai-mai-kada-yahaan-rind-hain-yahaan-sab-kaa-saaqii-imaam-hai-jigar-moradabadi-ghazals |
ye hai mai-kada yahāñ riñd haiñ yahāñ sab kā saaqī imaam hai
ye haram nahīñ hai ai shaiḳh jī yahāñ pārsā.ī harām hai
jo zarā sī pī ke bahak gayā use mai-kade se nikāl do
yahāñ tañg-nazar kā guzar nahīñ yahāñ ahl-e-zarf kā kaam hai
koī mast hai koī tishna-lab to kisī ke haath meñ jaam hai
magar is pe koī kare bhī kyā ye to mai-kade kā nizām hai
ye janāb-e-shaiḳh kā falsafa hai ajiib saare jahān se
jo vahāñ piyo to halāl hai jo yahāñ piyo to harām hai
isī kā.enāt meñ ai 'jigar' koī inqalāb uThegā phir
ki buland ho ke bhī aadmī abhī ḳhvāhishoñ kā ġhulām hai |
aayaa-na-raas-naala-e-dil-kaa-asar-mujhe-jigar-moradabadi-ghazals |
aayā na raas nāla-e-dil kā asar mujhe
ab tum mile to kuchh nahīñ apnī ḳhabar mujhe
dil le ke mujh se dete ho dāġh-e-jigar mujhe
ye baat bhūlne kī nahīñ umr bhar mujhe
har-sū dikhā.ī dete haiñ vo jalva-gar mujhe
kyā kyā fareb detī hai merī nazar mujhe
miltī nahīñ hai lazzat-e-dard-e-jigar mujhe
bhūlī huī na ho nigah-e-fitnagar mujhe
Daalā hai be-ḳhudī ne ajab raah par mujhe
āñkheñ haiñ aur kuchh nahīñ aatā nazar mujhe
karnā hai aaj hazrat-e-nāseh se sāmnā
mil jaa.e do ghaḌī ko tumhārī nazar mujhe
mastāna kar rahā huuñ rah-e-āshiqī ko tai
le jaa.e jazb-e-shauq mirā ab jidhar mujhe
Dartā huuñ jalva-e-ruḳh-e-jānāñ ko dekh kar
apnā banā na le kahīñ merī nazar mujhe
yaksāñ hai husn-o-ishq kī sar-mastiyoñ kā rañg
un kī ḳhabar unheñ hai na merī ḳhabar mujhe
marnā hai un ke paañv pe rakh kar sar-e-niyāz
karnā hai aaj qissa-e-ġham muḳhtasar mujhe
siine se dil aziiz hai dil se ho tum aziiz
sab se magar aziiz hai terī nazar mujhe
maiñ duur huuñ to rū-e-suḳhan mujh se kis liye
tum paas ho to kyuuñ nahīñ aate nazar mujhe
kyā jāniye qafas meñ rahe kyā mo.āmla
ab tak to haiñ aziiz mire bāl-o-par mujhe |
dil-men-kisii-ke-raah-kiye-jaa-rahaa-huun-main-jigar-moradabadi-ghazals |
dil meñ kisī ke raah kiye jā rahā huuñ maiñ
kitnā hasīñ gunāh kiye jā rahā huuñ maiñ
duniyā-e-dil tabāh kiye jā rahā huuñ maiñ
sarf-e-nigāh-o-āh kiye jā rahā huuñ maiñ
fard-e-amal siyāh kiye jā rahā huuñ maiñ
rahmat ko be-panāh kiye jā rahā huuñ maiñ
aisī bhī ik nigāh kiye jā rahā huuñ maiñ
zarroñ ko mehr-o-māh kiye jā rahā huuñ maiñ
mujh se lage haiñ ishq kī azmat ko chaar chāñd
ḳhud husn ko gavāh kiye jā rahā huuñ maiñ
daftar hai ek māni-e-be-lafz-o-saut kā
saada sī jo nigāh kiye jā rahā huuñ maiñ
aage qadam baḌhā.eñ jinheñ sūjhtā nahīñ
raushan charāġh-e-rāh kiye jā rahā huuñ maiñ
māsūmi-e-jamāl ko bhī jin pe rashk hai
aise bhī kuchh gunāh kiye jā rahā huuñ maiñ
tanqīd-e-husn maslahat-e-ḳhās-e-ishq hai
ye jurm gaah gaah kiye jā rahā huuñ maiñ
uThtī nahīñ hai aañkh magar us ke rū-ba-rū
nādīda ik nigāh kiye jā rahā huuñ maiñ
gulshan-parast huuñ mujhe gul hī nahīñ aziiz
kāñToñ se bhī nibāh kiye jā rahā huuñ maiñ
yuuñ zindagī guzār rahā huuñ tire baġhair
jaise koī gunāh kiye jā rahā huuñ maiñ
mujh se adā huā hai 'jigar' justujū kā haq
har zarre ko gavāh kiye jā rahā huuñ maiñ |
aankhon-kaa-thaa-qusuur-na-dil-kaa-qusuur-thaa-jigar-moradabadi-ghazals |
āñkhoñ kā thā qusūr na dil kā qusūr thā
aayā jo mere sāmne merā ġhurūr thā
tārīk misl-e-āh jo āñkhoñ kā nuur thā
kyā sub.h hī se shām-e-balā kā zuhūr thā
vo the na mujh se duur na maiñ un se duur thā
aatā na thā nazar to nazar kā qusūr thā
har vaqt ik ḳhumār thā har dam surūr thā
botal baġhal meñ thī ki dil-e-nā-subūr thā
koī to dardmand-e-dil-e-nā-subūr thā
maanā ki tum na the koī tum sā zarūr thā
lagte hī Thes TuuT gayā sāz-e-ārzū
milte hī aañkh shīsha-e-dil chuur chuur thā
aisā kahāñ bahār meñ rañgīniyoñ kā josh
shāmil kisī kā ḳhūn-e-tamannā zarūr thā
saaqī kī chashm-e-mast kā kyā kījiye bayān
itnā surūr thā ki mujhe bhī surūr thā
palTī jo rāste hī se ai āh-e-nā-murād
ye to batā ki bāb-e-asar kitnī duur thā
jis dil ko tum ne lutf se apnā banā liyā
us dil meñ ik chhupā huā nashtar zarūr thā
us chashm-e-mai-farosh se koī na bach sakā
sab ko ba-qadr-e-hausla-e-dil surūr thā
dekhā thā kal 'jigar' ko sar-e-rāh-e-mai-kada
is darja pī gayā thā ki nashshe meñ chuur thā |
shab-e-firaaq-hai-aur-niind-aaii-jaatii-hai-jigar-moradabadi-ghazals |
shab-e-firāq hai aur niind aa.ī jaatī hai
kuchh is meñ un kī tavajjoh bhī paa.ī jaatī hai
ye umr-e-ishq yūñhī kyā gañvā.ī jaatī hai
hayāt zinda haqīqat banā.ī jaatī hai
banā banā ke jo duniyā miTā.ī jaatī hai
zarūr koī kamī hai ki paa.ī jaatī hai
hamīñ pe ishq kī tohmat lagā.ī jaatī hai
magar ye sharm jo chehre pe chhā.ī jaatī hai
ḳhudā kare ki haqīqat meñ zindagī ban jaa.e
vo zindagī jo zabāñ tak hī paa.ī jaatī hai
gunāhgār ke dil se na bach ke chal zāhid
yahīñ kahīñ tirī jannat bhī paa.ī jaatī hai
na soz-e-ishq na barq-e-jamāl par ilzām
diloñ meñ aag ḳhushī se lagā.ī jaatī hai
kuchh aise bhī to haiñ rindān-e-pāk-bāz 'jigar'
ki jin ko be-mai-o-sāġhar pilā.ī jaatī hai |
nazar-milaa-ke-mire-paas-aa-ke-luut-liyaa-jigar-moradabadi-ghazals |
nazar milā ke mire paas aa ke luuT liyā
nazar haTī thī ki phir muskurā ke luuT liyā
shikast-e-husn kā jalva dikhā ke luuT liyā
nigāh nīchī kiye sar jhukā ke luuT liyā
duhā.ī hai mire allāh kī duhā.ī hai
kisī ne mujh se bhī mujh ko chhupā ke luuT liyā
salām us pe ki jis ne uThā ke parda-e-dil
mujhī meñ rah ke mujhī meñ samā ke luuT liyā
unhīñ ke dil se koī us kī azmateñ pūchhe
vo ek dil jise sab kuchh luTā ke luuT liyā
yahāñ to ḳhud tirī hastī hai ishq ko darkār
vo aur hoñge jinheñ muskurā ke luuT liyā
ḳhushā vo jaan jise dī ga.ī amānat-e-ishq
rahe vo dil jise apnā banā ke luuT liyā
nigāh Daal dī jis par hasīn āñkhoñ ne
use bhī husn-e-mujassam banā ke luuT liyā
baḌe vo aa.e dil o jaañ ke lūTne vaale
nazar se chheḌ diyā gudgudā ke luuT liyā
rahā ḳharāb-e-mohabbat hī vo jise tū ne
ḳhud apnā dard-e-mohabbat dikhā ke luuT liyā
koī ye luuT to dekhe ki us ne jab chāhā
tamām hastī-e-dil ko jagā ke luuT liyā
karishmā-sāzi-e-husn-e-azal are tauba
mirā hī ā.īna mujh ko dikhā ke luuT liyā
na luTte ham magar un mast añkhḌiyoñ ne 'jigar'
nazar bachāte hue DabDabā ke luuT liyā |
kaam-aakhir-jazba-e-be-ikhtiyaar-aa-hii-gayaa-jigar-moradabadi-ghazals |
kaam āḳhir jazba-e-be-iḳhtiyār aa hī gayā
dil kuchh is sūrat se taḌpā un ko pyaar aa hī gayā
jab nigāheñ uTh ga.iiñ allāh-rī merāj-shauq
dekhtā kyā huuñ vo jān-e-intizār aa hī gayā
haa.e ye husn-e-tasavvur kā fareb-e-rañg-o-bū
maiñ ye samjhā jaise vo jān-e-bahār aa hī gayā
haañ sazā de ai ḳhudā-e-ishq ai taufīq-e-ġham
phir zabān-e-be-adab par zikr yaar aa hī gayā
is tarah ḳhush huuñ kisī ke vāda-e-fardā pe maiñ
dar-haqīqat jaise mujh ko e'tibār aa hī gayā
haa.e kāfir-dil kī ye kāfir junūñ-añgeziyāñ
tum ko pyaar aa.e na aa.e mujh ko pyaar aa hī gayā
dard ne karvaT hī badlī thī ki dil kī aaḌ se
daf.atan parda uThā aur parda-dār aa hī gayā
dil ne ik naala kiyā aaj is tarah dīvāna-vār
baal bikhrā.e koī msatānā-vār aa hī gayā
jaan hī de dī 'jigar' ne aaj pā-e-yār par
umr bhar kī be-qarārī ko qarār aa hī gayā |
ishq-ko-be-naqaab-honaa-thaa-jigar-moradabadi-ghazals |
ishq ko be-naqāb honā thā
aap apnā javāb honā thā
mast-e-jām-e-sharāb honā thā
be-ḳhud-e-iztirāb honā thā
terī āñkhoñ kā kuchh qusūr nahīñ
haañ mujhī ko ḳharāb honā thā
aao mil jaao muskurā ke gale
ho chukā jo itaab honā thā
kūcha-e-ishq meñ nikal aayā
jis ko ḳhāna-ḳharāb honā thā
mast-e-jām-e-sharāb ḳhaak hote
ġharq-e-jām-e-sharāb honā thā
dil ki jis par haiñ naqsh-e-rañgā-rañg
us ko saada kitāb honā thā
ham ne nākāmiyoñ ko DhūñD liyā
āḳhirash kāmyāb honā thā
haa.e vo lamha-e-sukūñ ki jise
mahshar-e-iztirāb honā thā
nigah-e-yār ḳhud taḌap uThtī
shart-e-avval ḳharāb honā thā
kyuuñ na hotā sitam bhī be-pāyāñ
karam-e-be-hisāb honā thā
kyuuñ nazar hairatoñ meñ Duub ga.ī
mauj-e-sad-iztirāb honā thā
ho chukā roz-e-avvalīñ hī 'jigar'
jis ko jitnā ḳharāb honā thā |
kasrat-men-bhii-vahdat-kaa-tamaashaa-nazar-aayaa-jigar-moradabadi-ghazals |
kasrat meñ bhī vahdat kā tamāshā nazar aayā
jis rañg meñ dekhā tujhe yaktā nazar aayā
jab us ruḳh-e-pur-nūr kā jalva nazar aayā
ka.aba nazar aayā na kalīsā nazar aayā
ye husn ye shoḳhī ye karishma ye adā.eñ
duniyā nazar aa.ī mujhe to kyā nazar aayā
ik sarḳhushi-e-ishq hai ik be-ḳhudī-e-shauq
āñkhoñ ko ḳhudā jaane mirī kyā nazar aayā
jab dekh na sakte the to dariyā bhī thā qatra
jab aañkh khulī qatra bhī dariyā nazar aayā
qurbān tirī shān-e-ināyat ke dil o jaañ
is kam-nigahī par mujhe kyā kyā nazar aayā
har rañg tire rañg meñ Duubā huā niklā
har naqsh tirā naqsh-e-kaf-e-pā nazar aayā
āñkhoñ ne dikhā dī jo tire ġham kī haqīqat
aalam mujhe saarā tah-o-bālā nazar aayā
har jalve ko dekhā tire jalvoñ se munavvar
har bazm meñ tū anjuman-ārā nazar aayā |
ye-misraa-kaash-naqsh-e-har-dar-o-diivaar-ho-jaae-jigar-moradabadi-ghazals |
ye misra.a kaash naqsh-e-har-dar-o-dīvār ho jaa.e
jise jiinā ho marne ke liye tayyār ho jaa.e
vahī mai-ḳhvār hai jo is tarah mai-ḳhvār ho jaa.e
ki shīsha toḌ de aur be-piye sarshār ho jaa.e
dil-e-insāñ agar shā.ista-e-asrār ho jaa.e
lab-e-ḳhāmosh-fitrat hī lab-e-guftār ho jaa.e
har ik be-kār sī hastī ba-rū-e-kār ho jaa.e
junūñ kī rūh-e-ḳhvābīda agar bedār ho jaa.e
sunā hai hashr meñ har aañkh use be-parda dekhegī
mujhe Dar hai na tauhīn-e-jamāl-e-yār ho jaa.e
harīm-e-nāz meñ us kī rasā.ī ho to kyūñkar ho
ki jo āsūda zer-e-sāya-e-dīvār ho jaa.e
ma.āz-allāh us kī vārdāt-e-ġham ma.āz-allāh
chaman jis kā vatan ho aur chaman-be-zār ho jaa.e
yahī hai zindagī to zindagī se ḳhud-kushī achchhī
ki insāñ ālam-e-insāniyat par baar ho jaa.e
ik aisī shaan paidā kar ki bātil thartharā uTThe
nazar talvār ban jaa.e nafas jhankār ho jaa.e
ye roz o shab ye sub.h o shaam ye bastī ye vīrāna
sabhī bedār haiñ insāñ agar bedār ho jaa.e |
duniyaa-ke-sitam-yaad-na-apnii-hii-vafaa-yaad-jigar-moradabadi-ghazals |
duniyā ke sitam yaad na apnī hī vafā yaad
ab mujh ko nahīñ kuchh bhī mohabbat ke sivā yaad
maiñ shikva ba-lab thā mujhe ye bhī na rahā yaad
shāyad ki mire bhūlne vaale ne kiyā yaad
chheḌā thā jise pahle-pahal terī nazar ne
ab tak hai vo ik naġhma-e-be-sāz-o-sadā yaad
jab koī hasīñ hotā hai sargarm-e-navāzish
us vaqt vo kuchh aur bhī aate haiñ sivā yaad
kyā jāniye kyā ho gayā arbāb-e-junūñ ko
marne kī adā yaad na jiine kī adā yaad
muddat huī ik hādsa-e-ishq ko lekin
ab tak hai tire dil ke dhaḌakne kī sadā yaad
haañ haañ tujhe kyā kaam mirī shiddat-e-ġham se
haañ haañ nahīñ mujh ko tire dāman kī havā yaad
maiñ tark-e-rah-o-rasm-e-junūñ kar hī chukā thā
kyuuñ aa ga.ī aise meñ tirī laġhzish-e-pā yaad
kyā lutf ki maiñ apnā pata aap batā.ūñ
kiije koī bhūlī huī ḳhaas apnī adā yaad |
kuchh-is-adaa-se-aaj-vo-pahluu-nashiin-rahe-jigar-moradabadi-ghazals |
kuchh is adā se aaj vo pahlū-nashīñ rahe
jab tak hamāre paas rahe ham nahīñ rahe
īmān-o-kufr aur na duniyā-o-dīñ rahe
ai ishq-e-shād-bāsh ki tanhā hamīñ rahe
aalam jab ek haal pe qaa.em nahīñ rahe
kyā ḳhaak e'tibār-e-nigāh-e-yaqīn rahe
merī zabāñ pe shikva-e-dard-āfrīñ rahe
shāyad mire havās Thikāne nahīñ rahe
jab tak ilāhī jism meñ jān-e-hazīñ rahe
nazreñ mirī javān raheñ dil hasīñ rahe
yā-rab kisī ke rāz-e-mohabbat kī ḳhair ho
dast-e-junūñ rahe na rahe āstīñ rahe
tā-chand josh-e-ishq meñ dil kī hifāzateñ
merī balā se ab vo junūnī kahīñ rahe
jā aur koī zabt kī duniyā talāsh kar
ai ishq ham to ab tire qābil nahīñ rahe
mujh ko nahīñ qubūl do-ālam kī vus.ateñ
qismat meñ kū-e-yār kī do-gaz zamīñ rahe
ai ishq-e-nālā-kash tirī ġhairat ko kyā huā
hai hai araq araq vo tan-e-nāznīñ rahe
dard-o-ġham-e-firāq ke ye saḳht marhale
hairāñ huuñ maiñ ki phir bhī tum itne hasīñ rahe
allāh-re chashm-e-yār kī mojiz-bayāniyāñ
har ik ko hai gumāñ ki muḳhātib hamīñ rahe
zālim uThā tū parda-e-vahm-o-gumān-o-fikr
kyā sāmne vo marhala-hā-e-yaqīñ rahe
zāt-o-sifāt-e-husn kā aalam nazar meñ hai
mahdūd-e-sajda kyā mirā zauq-e-jabīñ rahe
kis dard se kisī ne kahā aaj bazm meñ
achchhā ye hai vo nañg-e-mohabbat yahīñ rahe
sar-dādgān-e-ishq-o-mohabbat kī kyā kamī
qātil kī teġh tez ḳhudā kī zamīñ rahe
is ishq kī talāfi-e-māfāt dekhnā
rone kī hasrateñ haiñ jab aañsū nahīñ rahe |
ik-lafz-e-mohabbat-kaa-adnaa-ye-fasaanaa-hai-jigar-moradabadi-ghazals |
ik lafz-e-mohabbat kā adnā ye fasānā hai
simTe to dil-e-āshiq phaile to zamānā hai
ye kis kā tasavvur hai ye kis kā fasānā hai
jo ashk hai āñkhoñ meñ tasbīh kā daanā hai
dil sañg-e-malāmat kā har-chand nishānā hai
dil phir bhī mirā dil hai dil hī to zamānā hai
ham ishq ke māroñ kā itnā hī fasānā hai
rone ko nahīñ koī hañsne ko zamānā hai
vo aur vafā-dushman māneñge na maanā hai
sab dil kī sharārat hai āñkhoñ kā bahānā hai
shā.ir huuñ maiñ shā.ir huuñ merā hī zamānā hai
fitrat mirā ā.īnā qudrat mirā shānā hai
jo un pe guzartī hai kis ne use jaanā hai
apnī hī musībat hai apnā hī fasānā hai
kyā husn ne samjhā hai kyā ishq ne jaanā hai
ham ḳhāk-nashīnoñ kī Thokar meñ zamānā hai
āġhāz-e-mohabbat hai aanā hai na jaanā hai
ashkoñ kī hukūmat hai aahoñ kā zamānā hai
āñkhoñ meñ namī sī hai chup chup se vo baiThe haiñ
nāzuk sī nigāhoñ meñ nāzuk sā fasānā hai
ham dard-ba-dil nālāñ vo dast-ba-dil hairāñ
ai ishq to kyā zālim terā hī zamānā hai
yā vo the ḳhafā ham se yā ham haiñ ḳhafā un se
kal un kā zamāna thā aaj apnā zamānā hai
ai ishq-e-junūñ-pesha haañ ishq-e-junūñ-pesha
aaj ek sitamgar ko hañs hañs ke rulānā hai
thoḌī sī ijāzat bhī ai bazm-gah-e-hastī
aa nikle haiñ dam-bhar ko ronā hai rulānā hai
ye ishq nahīñ āsāñ itnā hī samajh liije
ik aag kā dariyā hai aur Duub ke jaanā hai
ḳhud husn-o-shabāb un kā kyā kam hai raqīb apnā
jab dekhiye ab vo haiñ ā.īna hai shānā hai
tasvīr ke do ruḳh haiñ jaañ aur ġham-e-jānāñ
ik naqsh chhupānā hai ik naqsh dikhānā hai
ye husn-o-jamāl un kā ye ishq-o-shabāb apnā
jiine kī tamannā hai marne kā zamānā hai
mujh ko isī dhun meñ hai har lahza basar karnā
ab aa.e vo ab aa.e lāzim unheñ aanā hai
ḳhuddārī-o-mahrūmī mahrūmī-o-ḳhuddārī
ab dil ko ḳhudā rakkhe ab dil kā zamānā hai
ashkoñ ke tabassum meñ aahoñ ke tarannum meñ
ma.asūm mohabbat kā ma.asūm fasānā hai
aañsū to bahut se haiñ āñkhoñ meñ 'jigar' lekin
bañdh jaa.e so motī hai rah jaa.e so daanā hai |
baraabar-se-bach-kar-guzar-jaane-vaale-jigar-moradabadi-ghazals |
barābar se bach kar guzar jaane vaale
ye naale nahīñ be-asar jaane vaale
nahīñ jānte kuchh ki jaanā kahāñ hai
chale jā rahe haiñ magar jaane vaale
mire dil kī betābiyāñ bhī liye jā
dabe paañv muñh pher kar jaane vaale
tire ik ishāre pe sākit khaḌe haiñ
nahīñ kah ke sab se guzar jaane vaale
mohabbat meñ ham to jiye haiñ jiyeñge
vo hoñge koī aur mar jaane vaale |
be-kaif-dil-hai-aur-jiye-jaa-rahaa-huun-main-jigar-moradabadi-ghazals |
be-kaif dil hai aur jiye jā rahā huuñ maiñ
ḳhālī hai shīsha aur piye jā rahā huuñ maiñ
paiham jo aah aah kiye jā rahā huuñ maiñ
daulat hai ġham zakāt diye jā rahā huuñ maiñ
majbūri-e-kamāl-e-mohabbat to dekhnā
jiinā nahīñ qubūl jiye jā rahā huuñ maiñ
vo dil kahāñ hai ab ki jise pyaar kījiye
majbūriyāñ haiñ saath diye jā rahā huuñ maiñ
ruḳhsat huī shabāb ke hamrāh zindagī
kahne kī baat hai ki jiye jā rahā huuñ maiñ
pahle sharāb ziist thī ab ziist hai sharāb
koī pilā rahā hai piye jā rahā huuñ maiñ |
ishq-men-laa-javaab-hain-ham-log-jigar-moradabadi-ghazals |
ishq meñ lā-javāb haiñ ham log
māhtāb āftāb haiñ ham log
garche ahl-e-sharāb haiñ ham log
ye na samjho ḳharāb haiñ ham log
shaam se aa ga.e jo piine par
sub.h tak āftāb haiñ ham log
ham ko dāvā-e-ishq-bāzī hai
mustahiqq-e-azāb haiñ ham log
naaz kartī hai ḳhāna-vīrānī
aise ḳhāna-ḳharāb haiñ ham log
ham nahīñ jānte ḳhizāñ kyā hai
kushtagān-e-shabāb haiñ ham log
tū hamārā javāb hai tanhā
aur terā javāb haiñ ham log
tū hai dariyā-e-husn-o-mahbūbī
shakl-e-mauj-o-habāb haiñ ham log
go sarāpā hijāb haiñ phir bhī
tere ruḳh kī naqāb haiñ ham log
ḳhuub ham jānte haiñ apnī qadr
tere nā-kāmyāb haiñ ham log
ham se ġhaflat na ho to phir kyā ho
rah-rav-e-mulk-e-ḳhvāb haiñ ham log
jāntā bhī hai us ko tū vaa.iz
jis ke mast-o-ḳharāb haiñ ham log
ham pe nāzil huā sahīfa-e-ishq
sāhibān-e-kitāb haiñ ham log
har haqīqat se jo guzar jaa.eñ
vo sadāqat-ma.āb haiñ ham log
jab milī aañkh hosh kho baiThe
kitne hāzir-javāb haiñ ham log
ham se pūchho 'jigar' kī sar-mastī
mahram-e-āñ-janāb haiñ ham log |
shaaer-e-fitrat-huun-jab-bhii-fikr-farmaataa-huun-main-jigar-moradabadi-ghazals |
shā.er-e-fitrat huuñ jab bhī fikr farmātā huuñ maiñ
ruuh ban kar zarre zarre meñ samā jaatā huuñ maiñ
aa ki tujh bin is tarah ai dost ghabrātā huuñ maiñ
jaise har shai meñ kisī shai kī kamī paatā huuñ maiñ
jis qadar afsāna-e-hastī ko dohrātā huuñ maiñ
aur bhī be-gāna-e-hastī huā jaatā huuñ maiñ
jab makān-o-lā-makāñ sab se guzar jaatā huuñ maiñ
allāh allāh tujh ko ḳhud apnī jagah paatā huuñ maiñ
terī sūrat kā jo ā.īna use paatā huuñ maiñ
apne dil par aap kyā kyā naaz farmātā huuñ maiñ
yak-ba-yak ghabrā ke jitnī duur haT aatā huuñ maiñ
aur bhī us shoḳh ko nazdīk-tar paatā huuñ maiñ
merī hastī shauq-e-paiham merī fitrat iztirāb
koī manzil ho magar guzrā chalā jaatā huuñ maiñ
hā.e-rī majbūriyāñ tark-e-mohabbat ke liye
mujh ko samjhāte haiñ vo aur un ko samjhātā huuñ maiñ
merī himmat dekhnā merī tabī.at dekhnā
jo sulajh jaatī hai gutthī phir se uljhātā huuñ maiñ
husn ko kyā dushmanī hai ishq ko kyā bair hai
apne hī qadmoñ kī ḳhud hī Thokareñ khātā huuñ maiñ
terī mahfil tere jalve phir taqāzā kyā zarūr
le uThā jaatā huuñ zālim le chalā jaatā huuñ maiñ
tā-kujā ye parda-dārī-ha-e-ishq-o-lāf-e-husn
haañ sambhal jaa.eñ do-ālam hosh meñ aatā huuñ maiñ
merī ḳhātir ab vo taklīf-e-tajalli kyuuñ kareñ
apnī gard-e-shauq meñ ḳhud hī chhupā jaatā huuñ maiñ
dil mujassam sher-o-naġhma vo sarāpā rañg-o-bū
kyā fazā.eñ haiñ ki jin meñ hal huā jaatā huuñ maiñ
tā-kujā zabt-e-mohabbat tā-kujā dard-e-firāq
rahm kar mujh par ki terā raaz kahlātā huuñ maiñ
vāh-re shauq-e-shahādat kū-e-qātil kī taraf
gungunātā raqs kartā jhūmtā jaatā huuñ maiñ
yā vo sūrat ḳhud jahān-e-rañg-o-bū mahkūm thā
yā ye aalam apne saa.e se dabā jaatā huuñ maiñ
dekhnā is ishq kī ye turfa-kārī dekhnā
vo jafā karte haiñ mujh par aur sharmātā huuñ maiñ
ek dil hai aur tūfān-e-havādis ai 'jigar'
ek shīsha hai ki har patthar se Takrātā huuñ maiñ |
aankhon-men-bas-ke-dil-men-samaa-kar-chale-gae-jigar-moradabadi-ghazals |
āñkhoñ meñ bas ke dil meñ samā kar chale ga.e
ḳhvābīda zindagī thī jagā kar chale ga.e
husn-e-azal kī shaan dikhā kar chale ga.e
ik vāqi.a sā yaad dilā kar chale ga.e
chehre tak āstīn vo lā kar chale ga.e
kyā raaz thā ki jis ko chhupā kar chale ga.e
rag rag meñ is tarah vo samā kar chale ga.e
jaise mujhī ko mujh se churā kar chale ga.e
merī hayāt-e-ishq ko de kar junūn-e-shauq
mujh ko tamām hosh banā kar chale ga.e
samjhā ke pastiyāñ mire auj-e-kamāl kī
apnī bulandiyāñ vo dikhā kar chale ga.e
apne faroġh-e-husn kī dikhlā ke vus.ateñ
mere hudūd-e-shauq baḌhā kar chale ga.e
har shai ko merī ḳhātir-e-nāshād ke liye
ā.īna-e-jamāl banā kar chale ga.e
aa.e the dil kī pyaas bujhāne ke vāste
ik aag sī vo aur lagā kar chale ga.e
aa.e the chashm-e-shauq kī hasrat nikālne
sar-tā-qadam nigāh banā kar chale ga.e
ab kārobār-e-ishq se fursat mujhe kahāñ
kaunain kā vo dard baḌhā kar chale ga.e
shukr-e-karam ke saath ye shikva bhī ho qubūl
apnā sā kyuuñ na mujh ko banā kar chale ga.e
lab thartharā ke rah ga.e lekin vo ai 'jigar'
jaate hue nigāh milā kar chale ga.e |
kabhii-shaakh-o-sabza-o-barg-par-kabhii-guncha-o-gul-o-khaar-par-jigar-moradabadi-ghazals |
kabhī shāḳh o sabza o barg par kabhī ġhuncha o gul o ḳhaar par
maiñ chaman meñ chāhe jahāñ rahūñ mirā haq hai fasl-e-bahār par
mujhe deñ na ġhaiz meñ dhamkiyāñ gireñ laakh baar ye bijliyāñ
mirī saltanat ye hī āshiyāñ mirī milkiyat ye hī chaar par
jinheñ kahiye ishq kī vus.ateñ jo haiñ ḳhaas husn kī azmateñ
ye usī ke qalb se pūchhiye jise faḳhr ho ġham-e-yār par
mire ashk-e-ḳhūñ kī bahār hai ki muraqqa-e-ġham-e-yār hai
mirī shā.irī bhī nisār hai mirī chashm-e-sehr-nigār par
ajab inqilāb-e-zamāna hai mirā muḳhtasar sā fasāna hai
yahī ab jo baar hai dosh par yahī sar thā zānu-e-yār par
ye kamāl-e-ishq kī sāzisheñ ye jamāl-e-husn kī nāzisheñ
ye ināyateñ ye navāzisheñ mirī ek musht-e-ġhubār par
mirī samt se use ai sabā ye payām-e-āḳhir-e-ġham sunā
abhī dekhnā ho to dekh jā ki ḳhizāñ hai apnī bahār par
ye fareb-e-jalva hai sar-ba-sar mujhe Dar ye hai dil-e-be-ḳhabar
kahīñ jam na jaa.e tirī nazar inhīñ chand naqsh o nigār par
maiñ rahīn-e-dard sahī magar mujhe aur chāhiye kyā 'jigar'
ġham-e-yār hai mirā shefta maiñ farefta ġham-e-yār par |
koii-ye-kah-de-gulshan-gulshan-jigar-moradabadi-ghazals |
koī ye kah de gulshan gulshan
laakh balā.eñ ek nasheman
qātil rahbar qātil rahzan
dil sā dost na dil sā dushman
phuul khile haiñ gulshan gulshan
lekin apnā apnā dāman
ishq hai pyāre khel nahīñ hai
ishq hai kāre-shīsha-o-āhan
ḳhair mizāj-e-husn kī yā-rab
tez bahut hai dil kī dhaḌkan
aa ki na jaane tujh bin kab se
ruuh hai lāsha jism hai madfan
aaj na jaane raaz ye kyā hai
hijr kī raat aur itnī raushan
umreñ bītīñ sadiyāñ guzrīñ
hai vahī ab tak ishq kā bachpan
tujh sā hasīñ aur ḳhūn-e-mohabbat
vahm hai shāyad surḳhi-e-dāman
barq-e-havādis allāh allāh
jhuum rahī hai shāḳh-e-nasheman
tū ne sulajh kar gesū-e-jānāñ
aur baḌhā dī shauq kī uljhan
rahmat hogī tālib-e-isyāñ
rashk karegī pākī-e-dāman
dil ki mujassam ā.īna-sāmāñ
aur vo zālim ā.īna-dushman
baiThe ham har bazm meñ lekin
jhaaḌ ke uTThe apnā dāman
hastī-e-shā.er allāh allāh
husn kī manzil ishq kā maskan
rañgīñ fitrat saada tabī.at
farsh-nashīñ aur arsh-nasheman
kaam adhūrā aur āzādī
naam baḌe aur thoḌe darshan
sham.a hai lekin dhuñdlī dhu.dlī
saayā hai lekin raushan raushan
kāñToñ kā bhī haq hai kuchh āḳhir
kaun chhuḌā.e apnā dāman
chaltī phirtī chhāñv hai pyāre
kis kā sahrā kaisā gulshan |
jo-tuufaanon-men-palte-jaa-rahe-hain-jigar-moradabadi-ghazals |
jo tūfānoñ meñ palte jā rahe haiñ
vahī duniyā badalte jā rahe haiñ
nikhartā aa rahā hai rañg-e-gulshan
ḳhas o ḳhāshāk jalte jā rahe haiñ
vahīñ maiñ ḳhaak uḌtī dekhtā huuñ
jahāñ chashme ubalte jā rahe haiñ
charāġh-e-dair-o-kāba allāh allāh
havā kī zid pe jalte jā rahe haiñ
shabāb o husn meñ bahas aa paḌī hai
na.e pahlū nikalte jā rahe haiñ |
aaj-kyaa-haal-hai-yaarab-sar-e-mahfil-meraa-jigar-moradabadi-ghazals |
aaj kyā haal hai yārab sar-e-mahfil merā
ki nikāle liye jaatā hai koī dil merā
soz-e-ġham dekh na barbād ho hāsil merā
dil kī tasvīr hai har ā.īna-e-dil merā
sub.h tak hijr meñ kyā jāniye kyā hotā hai
shaam hī se mire qaabū meñ nahīñ dil merā
mil ga.ī ishq meñ īzā-talabī se rāhat
ġham hai ab jaan mirī dard hai ab dil merā
paayā jaatā hai tirī shoḳhi-e-raftār kā rañg
kaash pahlū meñ dhaḌaktā hī rahe dil merā
haa.e us mard kī qismat jo huā dil kā sharīk
haa.e us dil kā muqaddar jo banā dil merā
kuchh khaTaktā to hai pahlū meñ mire rah rah kar
ab ḳhudā jaane tirī yaad hai yā dil merā |
sab-pe-tuu-mehrbaan-hai-pyaare-jigar-moradabadi-ghazals |
sab pe tū mehrbān hai pyāre
kuchh hamārā bhī dhyān hai pyāre
aa ki tujh bin bahut dinoñ se ye dil
ek suunā makān hai pyāre
tū jahāñ naaz se qadam rakh de
vo zamīn āsmān hai pyāre
muḳhtasar hai ye shauq kī rūdād
har nafas dāstān hai pyāre
apne jī meñ zarā to kar insāf
kab se nā-mehrbān hai pyāre
sabr TuuTe hue diloñ kā na le
tū yūñhī dhaan paan hai pyāre
ham se jo ho sakā so kar guzre
ab tirā imtihān hai pyāre
mujh meñ tujh meñ to koī farq nahīñ
ishq kyuuñ darmiyān hai pyāre
kyā kahe hāl-e-dil ġharīb 'jigar'
TuuTī phūTī zabān hai pyāre |
vo-adaa-e-dilbarii-ho-ki-navaa-e-aashiqaana-jigar-moradabadi-ghazals |
vo adā-e-dilbarī ho ki navā-e-āshiqāna
jo diloñ ko fat.h kar le vahī fāteh-e-zamāna
ye tirā jamāl-e-kāmil ye shabāb kā zamāna
dil-e-dushmanāñ salāmat dil-e-dostāñ nishāna
kabhī husn kī tabī.at na badal sakā zamāna
vahī nāz-e-be-niyāzī vahī shān-e-ḳhusravāna
maiñ huuñ us maqām par ab ki firāq o vasl kaise
mirā ishq bhī kahānī tirā husn bhī fasāna
mirī zindagī to guzrī tire hijr ke sahāre
mirī maut ko bhī pyāre koī chāhiye bahāna
tire ishq kī karāmat ye agar nahīñ to kyā hai
kabhī be-adab na guzrā mire paas se zamāna
tirī duurī o huzūrī kā ye hai ajiib aalam
abhī zindagī haqīqat abhī zindagī fasāna
mire ham-safīr bulbul mirā terā saath hī kyā
maiñ zamīr-e-dasht-o-dariyā tū asīr-e-āshiyāna
maiñ vo saaf hī na kah duuñ jo hai farq mujh meñ tujh meñ
tirā dard dard-e-tanhā mirā ġham ġham-e-zamāna
tire dil ke TūTne par hai kisī ko naaz kyā kyā
tujhe ai 'jigar' mubārak ye shikast-e-fātehāna |
use-haal-o-qaal-se-vaasta-na-garaz-maqaam-o-qayaam-se-jigar-moradabadi-ghazals |
use hāl-o-qāl se vāsta na ġharaz maqām-o-qayām se
jise koī nisbat-e-ḳhās ho tire husn-e-barq-ḳhirām se
mujhe de rahe haiñ tasalliyāñ vo har ek taaza payām se
kabhī aa ke manzar-e-ām par kabhī haT ke manzar-e-ām se
kyuuñ kiyā rahā jo muqābla ḳhatrāt-e-gām-ba-gām se
sar-e-bām-e-ishq-e-tamām tak rah-e-shauq-e-nīm-tamām se
na ġharaz kisī se na vāsta mujhe kaam apne hī kaam se
tire zikr se tirī fikr se tirī yaad se tire naam se
mire sāqiyā mire sāqiyā tujhe marhabā tujhe marhabā
tū pilā.e jā tū pilā.e jā isī chashm-e-jām-ba-jām se
tirī sub.h-e-aish hai kyā balā tujhe ai falak jo ho hausla
kabhī kar le aa ke muqābla ġham-e-hijr-e-yār kī shaam se
mujhe yuuñ na ḳhaak meñ tū milā maiñ agarche huuñ tirā naqsh-e-pā
tire jalve kī hai baqā mire shauq-e-nām-ba-nām se
tirī chashm-e-mast ko kyā kahūñ ki nazar nazar hai fusūñ fusūñ
ye tamām hosh ye sab junūñ isī ek gardish-e-jām se
ye kitāb-e-dil kī haiñ āyateñ maiñ batā.ūñ kyā jo haiñ nisbateñ
mire sajda-hā-e-davām ko tire naqsh-hā-e-ḳhirām se
mujhe chāhiye vahī sāqiyā jo baras chale jo chhalak chale
tire husn-e-shīsha-ba-dast se tirī chashm-e-bāda-ba-jām se
jo uThā hai dard uThā kare koī ḳhaak us se gilā kare
jise zid ho husn ke zikr se jise chiḌh ho ishq ke naam se
vahīñ chashm-e-hūr phaḌak ga.ī abhī pī na thī ki bahak ga.ī
kabhī yak-ba-yak jo chhalak ga.ī kisī rind-e-mast ke jaam se
tū hazār uzr kare magar hameñ rashk hai aur hī kuchh 'jigar'
tirī iztirāb-e-nigāh se tire ehtiyāt-e-kalām se |
daastaan-e-gam-e-dil-un-ko-sunaaii-na-gaii-jigar-moradabadi-ghazals |
dāstān-e-ġham-e-dil un ko sunā.ī na ga.ī
baat bigḌī thī kuchh aisī ki banā.ī na ga.ī
sab ko ham bhuul ga.e josh-e-junūñ meñ lekin
ik tirī yaad thī aisī jo bhulā.ī na ga.ī
ishq par kuchh na chalā dīda-e-tar kā qaabū
us ne jo aag lagā dī vo bujhā.ī na ga.ī
paḌ gayā husn-e-ruḳh-e-yār kā partav jis par
ḳhaak meñ mil ke bhī is dil kī safā.ī na ga.ī
kyā uThā.egī sabā ḳhaak mirī us dar se
ye qayāmat to ḳhud un se bhī uThā.ī na ga.ī |
jehl-e-khirad-ne-din-ye-dikhaae-jigar-moradabadi-ghazals |
jehl-e-ḳhirad ne din ye dikhā.e
ghaT ga.e insāñ baḌh ga.e saa.e
haa.e vo kyūñkar dil bahlā.e
ġham bhī jis ko raas na aa.e
zid par ishq agar aa jaa.e
paanī chhiḌke aag lagā.e
dil pe kuchh aisā vaqt paḌā hai
bhāge lekin raah na paa.e
kaisā majāz aur kaisī haqīqat
apne hī jalve apne hī saa.e
jhūTī hai har ek masarrat
ruuh agar taskīn na paa.e
kār-e-zamāna jitnā jitnā
bantā jaa.e bigaḌtā jaa.e
zabt-e-mohabbat shart-e-mohabbat
jī hai ki zālim umDā aa.e
husn vahī hai husn jo zālim
haath lagā.e haath na aa.e
naġhma vahī hai naġhma ki jis ko
ruuh sune aur ruuh sunā.e
rāh-e-junūñ āsān huī hai
zulf o mizha ke saa.e saa.e |
kyaa-baraabar-kaa-mohabbat-men-asar-hotaa-hai-jigar-moradabadi-ghazals |
kyā barābar kā mohabbat meñ asar hotā hai
dil idhar hotā hai zālim na udhar hotā hai
ham ne kyā kuchh na kiyā dīda-e-dil kī ḳhātir
log kahte haiñ duāoñ meñ asar hotā hai
dil to yuuñ dil se milāyā ki na rakkhā merā
ab nazar ke liye kyā hukm-e-nazar hotā hai
maiñ gunahgār-e-junūñ maiñ ne ye maanā lekin
kuchh udhar se bhī taqāzā-e-nazar hotā hai
kaun dekhe use betāb-e-mohabbat ai dil
tū vo naale hī na kar jin meñ asar hotā hai |
tire-jamaal-e-haqiiqat-kii-taab-hii-na-huii-jigar-moradabadi-ghazals |
tire jamāl-e-haqīqat kī taab hī na huī
hazār baar nigah kī magar kabhī na huī
tirī ḳhushī se agar ġham meñ bhī ḳhushī na huī
vo zindagī to mohabbat kī zindagī na huī
kahāñ vo shoḳh mulāqāt ḳhud se bhī na huī
bas ek baar huī aur phir kabhī na huī
vo ham haiñ ahl-e-mohabbat ki jaan se dil se
bahut buḳhār uThe aañkh shabnamī na huī
Thahar Thahar dil-e-betāb pyaar to kar luuñ
ab us ke ba.ad mulāqāt phir huī na huī
mire ḳhayāl se bhī aah mujh ko buad rahā
hazār tarah se chāhā barābarī na huī
ham apnī rindī-o-tā.at pe ḳhaak naaz kareñ
qubūl-e-hazrat-e-sultāñ huī huī na huī
koī baḌhe na baḌhe ham to jaan dete haiñ
phir aisī chashm-e-tavajjoh huī huī na huī
tamām harf-o-hikāyat tamām dīda-o-dil
is ehtimām pe bhī sharh-e-āshiqī na huī
fasurda-ḳhātirī-e-ishq ai ma.āz-allāh
ḳhayāl-e-yār se bhī kuchh shaguftagī na huī
tirī nigāh-e-karam ko bhī aazmā dekhā
aziyyatoñ meñ na honī thī kuchh kamī na huī
kisī kī mast-nigāhī ne haath thaam liyā
sharīk-e-hāl jahāñ merī be-ḳhudī na huī
sabā ye un se hamārā payām kah denā
ga.e ho jab se yahāñ sub.h o shaam hī na huī
vo kuchh sahī na sahī phir bhī zāhid-e-nādāñ
baḌe-baḌoñ se mohabbat meñ kāfirī na huī
idhar se bhī hai sivā kuchh udhar kī majbūrī
ki ham ne aah to kī un se aah bhī na huī
ḳhayāl-e-yār salāmat tujhe ḳhudā rakkhe
tire baġhair kabhī ghar meñ raushnī na huī
ga.e the ham bhī 'jigar' jalva-gāh-e-jānāñ meñ
vo pūchhte hī rahe ham se baat bhī na huī |
agar-na-zohra-jabiinon-ke-darmiyaan-guzre-jigar-moradabadi-ghazals |
agar na zohra-jabīnoñ ke darmiyāñ guzre
to phir ye kaise kaTe zindagī kahāñ guzre
jo tere aariz o gesū ke darmiyāñ guzre
kabhī kabhī vahī lamhe balā-e-jāñ guzre
mujhe ye vahm rahā muddatoñ ki jur.at-e-shauq
kahīñ na ḳhātir-e-māsūm par girāñ guzre
har ik maqām-e-mohabbat bahut hī dilkash thā
magar ham ahl-e-mohabbat kashāñ kashāñ guzre
junūñ ke saḳht marāhil bhī terī yaad ke saath
hasīñ hasīñ nazar aa.e javāñ javāñ guzre
mirī nazar se tirī justujū ke sadqe meñ
ye ik jahāñ hī nahīñ saiñkaḌoñ jahāñ guzre
hujūm-e-jalva meñ parvāz-e-shauq kyā kahnā
ki jaise ruuh sitāroñ ke darmiyāñ guzre
ḳhatā-muāf zamāne se bad-gumāñ ho kar
tirī vafā pe bhī kyā kyā hameñ gumāñ guzre
mujhe thā shikva-e-hijrāñ ki ye huā mahsūs
mire qarīb se ho kar vo nā-gahāñ guzre
rah-e-vafā meñ ik aisā maqām bhī aayā
ki ham ḳhud apnī taraf se bhī bad-gumāñ guzre
ḳhulūs jis meñ ho shāmil vo daur-e-ishq-o-havas
na rā.egāñ kabhī guzrā na rā.egāñ guzre
usī ko kahte haiñ jannat usī ko dozaḳh bhī
vo zindagī jo hasīnoñ ke darmiyāñ guzre
bahut hasīn manāzir bhī husn-e-fitrat ke
na jaane aaj tabī.at pe kyuuñ girāñ guzre
vo jin ke saa.e se bhī bijliyāñ laraztī thiiñ
mirī nazar se kuchh aise bhī āshiyāñ guzre
mirā to farz chaman-bandi-e-jahāñ hai faqat
mirī balā se bahār aa.e yā ḳhizāñ guzre
kahāñ kā husn ki ḳhud ishq ko ḳhabar na huī
rah-e-talab meñ kuchh aise bhī imtihāñ guzre
bharī bahār meñ tārāji-e-chaman mat pūchh
ḳhudā kare na phir āñkhoñ se vo samāñ guzre
koī na dekh sakā jin ko vo diloñ ke sivā
muāmlāt kuchh aise bhī darmiyāñ guzre
kabhī kabhī to isī ek musht-e-ḳhāk ke gird
tavāf karte hue haft āsmāñ guzre
bahut hasīn sahī sohbateñ guloñ kī magar
vo zindagī hai jo kāñToñ ke darmiyāñ guzre
abhī se tujh ko bahut nāgavār haiñ hamdam
vo hādsāt jo ab tak ravāñ-davāñ guzre
jinheñ ki dīda-e-shā.ir hī dekh saktā hai
vo inqilāb tire sāmne kahāñ guzre
bahut aziiz hai mujh ko unheñ kyā yaad 'jigar'
vo hādsāt-e-mohabbat jo nā-gahāñ guzre |
do-chaar-gaam-raah-ko-hamvaar-dekhnaa-nida-fazli-ghazals |
do chaar gaam raah ko hamvār dekhnā
phir har qadam pe ik na.ī dīvār dekhnā
āñkhoñ kī raushnī se hai har sañg ā.īna
har aa.ine meñ ḳhud ko gunahgār dekhnā
har aadmī meñ hote haiñ das biis aadmī
jis ko bhī dekhnā ho ka.ī baar dekhnā
maidāñ kī haar jiit to qismat kī baat hai
TuuTī hai kis ke haath meñ talvār dekhnā
dariyā ke is kināre sitāre bhī phuul bhī
dariyā chaḌhā huā ho to us paar dekhnā
achchhī nahīñ hai shahr ke rastoñ se dostī
āñgan meñ phail jaa.e na bāzār dekhnā |
be-naam-saa-ye-dard-thahar-kyuun-nahiin-jaataa-nida-fazli-ghazals |
be-nām sā ye dard Thahar kyuuñ nahīñ jaatā
jo biit gayā hai vo guzar kyuuñ nahīñ jaatā
sab kuchh to hai kyā DhūñDhtī rahtī haiñ nigāheñ
kyā baat hai maiñ vaqt pe ghar kyuuñ nahīñ jaatā
vo ek hī chehra to nahīñ saare jahāñ meñ
jo duur hai vo dil se utar kyuuñ nahīñ jaatā
maiñ apnī hī uljhī huī rāhoñ kā tamāsha
jaate haiñ jidhar sab maiñ udhar kyuuñ nahīñ jaatā
vo ḳhvāb jo barsoñ se na chehra na badan hai
vo ḳhvāb havāoñ meñ bikhar kyuuñ nahīñ jaatā |
garaj-baras-pyaasii-dhartii-phir-paanii-de-maulaa-nida-fazli-ghazals |
garaj-baras pyāsī dhartī par phir paanī de maulā
chiḌiyoñ ko daane bachchoñ ko guḌ-dhānī de maulā
do aur do kā joḌ hamesha chaar kahāñ hotā hai
soch samajh vāloñ ko thoḌī nādānī de maulā
phir raushan kar zahr kā pyāla chamkā na.ī salībeñ
jhūToñ kī duniyā meñ sach ko tābānī de maulā
phir mūrat se bāhar aa kar chāroñ or bikhar jā
phir mandir ko koī 'mīrā' dīvānī de maulā
tere hote koī kis kī jaan kā dushman kyuuñ ho
jiine vāloñ ko marne kī āsānī de maulā |
mutthii-bhar-logon-ke-haathon-men-laakhon-kii-taqdiiren-hain-nida-fazli-ghazals |
muTThī bhar logoñ ke hāthoñ meñ lākhoñ kī taqdīreñ haiñ
judā judā haiñ dharm ilāqe ek sī lekin zanjīreñ haiñ
aaj aur kal kī baat nahīñ hai sadiyoñ kī tārīḳh yahī hai
har āñgan meñ ḳhvāb haiñ lekin chand gharoñ meñ ta.abīreñ haiñ
jab bhī koī taḳht sajā hai merā terā ḳhuun bahā hai
darbāroñ kī shān-o-shaukat maidānoñ kī shamshīreñ haiñ
har jañgal kī ek kahānī vo hī bheñT vahī qurbānī
gūñgī bahrī saarī bheḌeñ charvāhoñ kī jāgīreñ haiñ |
kabhii-kabhii-yuun-bhii-ham-ne-apne-jii-ko-bahlaayaa-hai-nida-fazli-ghazals |
kabhī kabhī yuuñ bhī ham ne apne jī ko bahlāyā hai
jin bātoñ ko ḳhud nahīñ samjhe auroñ ko samjhāyā hai
ham se pūchho izzat vāloñ kī izzat kā haal kabhī
ham ne bhī ik shahr meñ rah kar thoḌā naam kamāyā hai
us ko bhūle barsoñ guzre lekin aaj na jaane kyuuñ
āñgan meñ hañste bachchoñ ko be-kāran dhamkāyā hai
us bastī se chhuT kar yuuñ to har chehre ko yaad kiyā
jis se thoḌī sī an-ban thī vo aksar yaad aayā hai
koī milā to haath milāyā kahīñ ga.e to bāteñ kiiñ
ghar se bāhar jab bhī nikle din bhar bojh uThāyā hai |
achchhii-nahiin-ye-khaamushii-shikva-karo-gila-karo-nida-fazli-ghazals |
achchhī nahīñ ye ḳhāmushī shikva karo gila karo
yuuñ bhī na kar sako to phir ghar meñ ḳhudā ḳhudā karo
shohrat bhī us ke saath hai daulat bhī us ke haath hai
ḳhud se bhī vo mile kabhī us ke liye duā karo
dekho ye shahr hai ajab dil bhī nahīñ hai kam ġhazab
shaam ko ghar jo aa.uuñ maiñ thoḌā sā saj liyā karo
dil meñ jise basāo tum chāñd use banāo tum
vo jo kahe paḌhā karo jo na kahe sunā karo
merī nashist pe bhī kal aa.egā koī dūsrā
tum bhī banā ke rāsta mere liye jagah karo |
yaqiin-chaand-pe-suuraj-men-e-tibaar-bhii-rakh-nida-fazli-ghazals |
yaqīn chāñd pe sūraj meñ e'tibār bhī rakh
magar nigāh meñ thoḌā sā intizār bhī rakh
ḳhudā ke haath meñ mat sauñp saare kāmoñ ko
badalte vaqt pe kuchh apnā iḳhtiyār bhī rakh
ye hī lahū hai shahādat ye hī lahū paanī
ḳhizāñ nasīb sahī zehn meñ bahār bhī rakh
gharoñ ke tāqoñ meñ gul-daste yuuñ nahīñ sajte
jahāñ haiñ phuul vahīñ ās-pās ḳhaar bhī rakh
pahāḌ gūñjeñ nadī gaa.e ye zarūrī hai
safar kahīñ kā ho dil meñ kisī kā pyaar bhī rakh |
jise-dekhte-hii-khumaarii-lage-nida-fazli-ghazals |
jise dekhte hī ḳhumārī lage
use umr saarī hamārī lage
ujālā sā hai us ke chāroñ taraf
vo nāzuk badan paañv bhārī lage
vo sasurāl se aa.ī hai mā.ike
use jitnā dekho vo pyārī lage
hasīn sūrateñ aur bhī haiñ magar
vo sab saikaḌoñ meñ hazārī lage
chalo is tarah se sajā.eñ use
ye duniyā hamārī tumhārī lage
use dekhnā sher-goī kā fan
use sochnā dīn-dārī lage |
dekhaa-huaa-saa-kuchh-hai-to-sochaa-huaa-saa-kuchh-nida-fazli-ghazals |
dekhā huā sā kuchh hai to sochā huā sā kuchh
har vaqt mere saath hai uljhā huā sā kuchh
hotā hai yuuñ bhī rāsta khultā nahīñ kahīñ
jañgal sā phail jaatā hai khoyā huā sā kuchh
sāhil kī giilī ret par bachchoñ ke khel sā
har lamha mujh meñ bantā bikhartā huā sā kuchh
fursat ne aaj ghar ko sajāyā kuchh is tarah
har shai se muskurātā hai rotā huā sā kuchh
dhundlī sī ek yaad kisī qabr kā diyā
aur mere ās-pās chamaktā huā sā kuchh |
nazdiikiyon-men-duur-kaa-manzar-talaash-kar-nida-fazli-ghazals |
nazdīkiyoñ meñ duur kā manzar talāsh kar
jo haath meñ nahīñ hai vo patthar talāsh kar
sūraj ke ird-gird bhaTakne se fā.eda
dariyā huā hai gum to samundar talāsh kar
tārīḳh meñ mahl bhī hai hākim bhī taḳht bhī
gumnām jo hue haiñ vo lashkar talāsh kar
rahtā nahīñ hai kuchh bhī yahāñ ek sā sadā
darvāza ghar kā khol ke phir ghar talāsh kar
koshish bhī kar umiid bhī rakh rāsta bhī chun
phir is ke ba.ad thoḌā muqaddar talāsh kar |
koshish-ke-baavajuud-ye-ilzaam-rah-gayaa-nida-fazli-ghazals |
koshish ke bāvajūd ye ilzām rah gayā
har kaam meñ hamesha koī kaam rah gayā
chhoTī thī umr aur fasāna tavīl thā
āġhāz hī likhā gayā anjām rah gayā
uTh uTh ke masjidoñ se namāzī chale ga.e
dahshat-garoñ ke haath meñ islām rah gayā
us kā qusūr ye thā bahut sochtā thā vo
vo kāmyāb ho ke bhī nākām rah gayā
ab kyā batā.eñ kaun thā kyā thā vo ek shaḳhs
gintī ke chaar harfoñ kā jo naam rah gayā |
jo-ho-ik-baar-vo-har-baar-ho-aisaa-nahiin-hotaa-nida-fazli-ghazals |
jo ho ik baar vo har baar ho aisā nahīñ hotā
hamesha ek hī se pyaar ho aisā nahīñ hotā
har ik kashtī kā apnā tajraba hotā hai dariyā meñ
safar meñ roz hī mañjdhār ho aisā nahīñ hotā
kahānī meñ to kirdāroñ ko jo chāhe banā diije
haqīqat bhī kahānī-kār ho aisā nahīñ hotā
kahīñ to koī hogā jis ko apnī bhī zarūrat ho
har ik baazī meñ dil kī haar ho aisā nahīñ hotā
sikhā detī haiñ chalnā Thokareñ bhī rāhgīroñ ko
koī rasta sadā dushvār ho aisā nahīñ hotā |
kuchh-bhii-bachaa-na-kahne-ko-har-baat-ho-gaii-nida-fazli-ghazals |
kuchh bhī bachā na kahne ko har baat ho ga.ī
aao kahīñ sharāb piyeñ raat ho ga.ī
phir yuuñ huā ki vaqt kā pāñsa palaT gayā
ummīd jiit kī thī magar maat ho ga.ī
sūraj ko choñch meñ liye murġhā khaḌā rahā
khiḌkī ke parde khīñch diye raat ho ga.ī
vo aadmī thā kitnā bhalā kitnā pur-ḳhulūs
us se bhī aaj liije mulāqāt ho ga.ī
raste meñ vo milā thā maiñ bach kar guzar gayā
us kī phaTī qamīs mire saath ho ga.ī
naqsha uThā ke koī nayā shahr DhūñDhiye
is shahr meñ to sab se mulāqāt ho ga.ī |
apnii-marzii-se-kahaan-apne-safar-ke-ham-hain-nida-fazli-ghazals |
apnī marzī se kahāñ apne safar ke ham haiñ
ruḳh havāoñ kā jidhar kā hai udhar ke ham haiñ
pahle har chiiz thī apnī magar ab lagtā hai
apne hī ghar meñ kisī dūsre ghar ke ham haiñ
vaqt ke saath hai miTī kā safar sadiyoñ se
kis ko mālūm kahāñ ke haiñ kidhar ke ham haiñ
chalte rahte haiñ ki chalnā hai musāfir kā nasīb
sochte rahte haiñ kis rāhguzar ke ham haiñ
ham vahāñ haiñ jahāñ kuchh bhī nahīñ rasta na dayār
apne hī kho.e hue shaam o sahar ke ham haiñ
gintiyoñ meñ hī gine jaate haiñ har daur meñ ham
har qalamkār kī be-nām ḳhabar ke ham haiñ |
hosh-vaalon-ko-khabar-kyaa-be-khudii-kyaa-chiiz-hai-nida-fazli-ghazals |
hosh vāloñ ko ḳhabar kyā be-ḳhudī kyā chiiz hai
ishq kiije phir samjhiye zindagī kyā chiiz hai
un se nazreñ kyā milīñ raushan fazā.eñ ho ga.iiñ
aaj jaanā pyaar kī jādūgarī kyā chiiz hai
bikhrī zulfoñ ne sikhā.ī mausamoñ ko shā.irī
jhuktī āñkhoñ ne batāyā mai-kashī kyā chiiz hai
ham laboñ se kah na paa.e un se hāl-e-dil kabhī
aur vo samjhe nahīñ ye ḳhāmoshī kyā chiiz hai |
aaj-zaraa-fursat-paaii-thii-aaj-use-phir-yaad-kiyaa-nida-fazli-ghazals-3 |
aaj zarā fursat paa.ī thī aaj use phir yaad kiyā
band galī ke āḳhirī ghar ko khol ke phir ābād kiyā
khol ke khiḌkī chāñd hañsā phir chāñd ne donoñ hāthoñ se
rañg uḌaa.e phuul khilā.e chiḌiyoñ ko āzād kiyā
baḌe baḌe ġham khaḌe hue the rasta roke rāhoñ meñ
chhoTī chhoTī ḳhushiyoñ se hī ham ne dil ko shaad kiyā
baat bahut ma.amūlī sī thī ulajh ga.ī takrāroñ meñ
ek zarā sī zid ne āḳhir donoñ ko barbād kiyā
dānāoñ kī baat na maanī kaam aa.ī nādānī hī
sunā havā ko paḌhā nadī ko mausam ko ustād kiyā |
raat-ke-baad-nae-din-kii-sahar-aaegii-nida-fazli-ghazals |
raat ke ba.ad na.e din kī sahar aa.egī
din nahīñ badlegā tārīḳh badal jā.egī
hañste hañste kabhī thak jaao to chhup ke ro lo
ye hañsī bhiig ke kuchh aur chamak jā.egī
jagmagātī huī saḌkoñ pe akele na phiro
shaam aa.egī kisī moḌ pe Das jā.egī
aur kuchh der yūñhī jañg siyāsat maz.hab
aur thak jaao abhī niiñd kahāñ aa.egī
merī ġhurbat ko sharāfat kā abhī naam na de
vaqt badlā to tirī raa.e badal jā.egī
vaqt nadiyoñ ko uchhāle ki uḌaa.e parbat
umr kā kaam guzarnā hai guzar jā.egī |
main-apne-ikhtiyaar-men-huun-bhii-nahiin-bhii-huun-nida-fazli-ghazals |
maiñ apne iḳhtiyār meñ huuñ bhī nahīñ bhī huuñ
duniyā ke kārobār meñ huuñ bhī nahīñ bhī huuñ
terī hī justujū meñ lagā hai kabhī kabhī
maiñ tere intizār meñ huuñ bhī nahīñ bhī huuñ
fihrist marne vāloñ kī qātil ke paas hai
maiñ apne hī mazār meñ huuñ bhī nahīñ bhī huuñ
auroñ ke saath aisā koī mas.ala nahīñ
ik maiñ hī is dayār meñ huuñ bhī nahīñ bhī huuñ
mujh se hī hai har ek siyāsat kā e'tibār
phir bhī kisī shumār meñ huuñ bhī nahīñ bhī huuñ |